Həzrət Əbdül-Bəha

İlahi Plan Lövhləri

Baha`i Publishing Trust, Wilmette, IL 60091

Copyright© 1977, 1993 by the National Spiritual Assembly

of the Baha`is of the United States

All rights reserved

Fist pocket size edition 1993

Printed in the United States of America

**Mündəricat**

1993-cü il nəşrinə ön söz

1993-cü il nəşrinə naşirin ön sözü

1977-ci il nəşrinə ön söz

Lövhlər:

1. Şimal-şərq Ştatlarının bəhailərinə
2. Cənub Ştatlarının bəhailərinə
3. Mərkəzi Ştatların bəhailərinə
4. Qərb Ştatlarının bəhailərinə
5. Kanada və Qrenlandiya bəhailərinə
6. Birləşmiş Ştatlar və Kanada bəhailərinə
7. Birləşmiş Ştatlar və Kanada bəhailərinə
8. Birləşmiş Ştatlar və Kanada bəhailərinə
9. Şimal-şərq Ştatlarının bəhailərinə
10. Cənub Ştatlarının bəhailərinə
11. Mərkəzi Ştatların bəhailərinə
12. Qərb Ştatlarının bəhailərinə
13. Kanada və Qrenlandiya bəhailərinə
14. Birləşmiş Ştatlar və Kanada bəhailərinə

İndeks

**1993-cü il nəşrinə ön söz**

“İlahi Plan Lövhləri”nin sonuncu nəşrindən sonrakı on altı il müddətində beynəlxalq bəhai icması kəskin dəyişikliklərdən keçmişdir. İnkişafın əhəmiyyətli, icmadan xaric göstəriciləri arasında Ümumdünya Ədalət Evinin mənzil-qərargahının tikilib başa çatması; Hindistan və Samoada Bəhai İbadət Evlərinin tikilib istifadəyə verilməsi; Ekvador, Peru, Birləşmiş Ştatlar, Boliviya, Panama, Liberiyada radio stansiyalarının işə başlaması; dəmir pərdələr aradan qalxdıqdan sonra Şərqi Avropa və keçmiş Sovet İttifaqında Əmrin sürətli yayılması; bəzi ölkələrdə minlərlə, digərlərində isə yüz minlərlə sayda insanların Əmrə daxil olaraq 1993-cü ildə onun dünya üzrə sayını ən azı beş milyona çatdırması vardır.

Daxildə isə, Bəhai icmasının Bəhai təlimlərini gündəlik həyatda tətbiq etmək qabiliyyəti əhəmiyyətli dərəcədə artmışdır. Bəhailər getdikcə daha çox dünya sülhünün irəlilədilməsində, ətraf mühit məsələlərində, savadsızlığın aradan qaldırılmasında, Birləşmiş Millətlərin və onun altqurumlarının işində və sosial-iqtisadi vəziyyəti yaxşılaşdırmaq üçün təşkil edilmiş layihələrdə iştirak etmişlər. Sayı artan Bəhai gəncləri uzun vədəli ximət dövründə iştirak etmiş, akademik Bəhai araşdırması bəhai təlimlərinin dolğun anlaşılmasına töhfə verən bir güc kimi ortaya çıxmışdır. Bütün bunların hamısı bəhailərin öz dini inanclarını ətraflarındakı dünyaya tətbiq etməkdə onların böyük qabiliyyətlərinin ortaya çıxacağından xəbər verir.

Həmişə olduğu kimi, Allahın Əmrinin inkişafında qələbə və böhran bir-biri ilə sıx bağlıdır. 1979-cu ildə İranda İslam inqilabı Bəhai dünyasının ana icmasını şiddətli təqib yanğınının içərisinə atdı.Çoxunun yerli və milli səviyyələrdə əsas xidmət mövqeləri tutduğu yüzlərlə bəhainin edam edilməsi; Şirazda Həzrət Babın Mübarək Evinin dağıdılması; müqəddəs yerlərin, mülklərin, bank hesablarının, pensiya fondlarının zəbt və müsadirə edilməsi; çox sayda bəhailərin işdən çıxarılması; bəhai inzibati təsisatlarının qadağan edilməsi Bəhai icmasının tamamilə məhv edilməsinə yönəlmiş sistematik kampaniyanın elementləri idi. Lakin bütün dünya üzrə bəhailərin birgə səylərinin nəticəsi olaraq dünya ictimaiyyətinin fikir təzyiqi altında açıq təqiblər azaldı, hərçənd Bəhai dini İranda qanundan kənar elan edilmiş olaraq qalır və onun üzvləri təməl insan haqlarından məhrum edilmişlər.

Doğrudan da, 1979-cu ildə Bəhai icmasının düşdüyü böhran son on beş ilin böyüməsində əldə edilmiş qələbələrin qazanılmasına təkan verdi. İran bəhailərinin məsələsini Birləşmiş Millətlərə, dövlət başçılarına, parlamentlərə, media və ictimaiyyətə təqdim edərkən, bəhailər mütəşəkkillik və özünü həsretmənin yüksək bir müstəvisinə qalxdılar. Din qardaş və bacılarının taleyindən dərindən təsirlənərək, onlar səylərinin miqyasını genişləndirdilər və enerjilərini İran bəhai icmasının fədakarlıqlarına dəyən fəaliyyətlərə yönəltdilər. Bunun da nəticəsində Əmrin dünya miqyasında tanınması yeni bir səviyyəyə çıxdı.

Daha geniş bir baxış nöqtəsindən baxdıqda, Bəhai icmasının son on altı ildəki qələbələrinə həzrət Əbdül-Bəhanın İlahi Planının növbəti açılışı kimi baxmaq olar. 1916 və 1917-ci illərdə Birləşmiş Ştatlar və Kanada bəhailəri üçün nazil olmuş bu diqqətəlayiq sənədlər Həzrət Babın “qərbin insanlarına ünvanlanaraq” səsləndirdiyi çağırışı və Amerikanın gələcəkdə yetişəcəyi şərəfli tale və Onun qərbdə meydana çıxacaq “Səltənətinin əlamətləri” barədə Həzrət Bəhaulahın buyurduqlarını təfərrüatlı izah edir. Həzrət Əbdül-Bəha İlahi Plan Lövhlərində dünyanın ruhani dirçəlişinin baş planını geniş konturları ilə tərtib edir və bunun icrasını Şimali Amerika bəhailərinə həvalə edir və onları ciddi surətdə inandırır ki, qalxsınlar və Həzrət Bəhaullahın təlimlərini bütün planet boyunca yaysınlar və bununla, Həzrət Bəhaullahın azad etdiyi nicatverici qüvvələri hərəkətə gətirsinlər.

İlahi Planın yerinə yetirilməsi vəzifəsi həzrət Əbdül-Bəhanın Öz Əhd və Vəsiyyətnaməsində Əmrin Vəlisi təyin etdiyi nəvəsi Şövqi Əfəndinin payına düşdü. Şövqi Əfəndi İlahi Planı “Bəhai İnzibati Nəzminin planetin bütün yeni açılmış suveren dövlətlərində, protektoratlar və adalarda” bərqərar olmasını ehtiva edən “zəhmət tələb edən və son dərəcə uzun bir proses” kimi təsəvvür edirdi. Bu proses 1921-ci ildə, “inkubasiya dövrü” ilə başladı, o zaman ki, Şövqi Əfəndi Bəhai inzibati sisteminin prinsiplərini təqdim etdi və ilkin yerli və Milli Ruhani Məhfillər kontingentini qurdu. 1937-ci ildə o, İlahi Planı, onun tələblərini getdikcə daha tamlıqla yerinə yetirmək üçün ilk silsilə planları rəsmən başlatdı ki, bu modeli də Ümumdünya Ədalət Evi bu gün davam etdirir.

Şövqi Əfəndi İlahi Planı epoxa və mərhələlərdən ibarət bir Plan hesab edirdi. Onun birinci epoxasının birinci mərhələsi Şimali Amerika bəhailəri üçün nəzərdə tutulmuş Yeddi İllik Planla (1937-1944) başladı. İkinci mərhələ isə Amerika bəhailərinin üzərlərinə götürdükləri digər bir Yeddi İllik Plandan və Britaniya Adalarının, Kanadanın, Mərkəzi Amerikanın, Avstraliya və Yeni Zelandiyanın, Hindistanın, Pakistanın, Birmanının, Almaniya və Avstriyanın, İranın, İraqın, Misir və Sudanın müxtəlif müddətli planlarından ibarət oldu. Birinci epoxanın üçüncü və son mərhələsi Onillik Yürüş (1953-1963) idi ki, bütün dünya üzrə bəhailər, onu birlikdə yerinə yetirdilər. İlahi Planın ikinci epoxası 1964-cü ildə Ümumdünya Ədalət Evinin rəhbərliyi altında başladı və Doqquz İllik Plan (1964-73), Beşillik Plan (1974-79), Yeddi İllik Plan (1979-86), Altı İllik Plan (1986-92) və Üçillik Planlardan (1992-1996) ibarət oldu.

İlahi Plan bütün Quruculuq Dövrü boyunca təkamül edib açılacaq və Şövqi Əfəndinin “... Qızıl Dövrə qədər uzanacaq böyük zənginliklər zəmanəsi” adlandırdığı dövrə, Bəhai Zühur Dövrünün üçüncü və son dövrünə daxil olacaq. Qızıl Dövr Ən Böyük Sülhün – qurulması Həzrət Bəhaullahın Zühurunun məqsədi olan Allahın yer üzündə Səltənətinin – “törəməsi və əsas məqsədi” olan dünya sivilizasiyasının yaranmasına şahid olacaq.

Həzrət Əbdül-Bəhanın İlahi Plan Lövhləri, Onun Əhd və Vəsiyyətnaməsi ilə birlikdə Onun sonrakı nəsillərə qoyub getdiyi ən böyük Mirasdır və bu Bəhai müqəddəs Yazıları arasında müstəsna bir mövqe tutur. Biz bu Lövhlərin nazil olma tarixindən uzaqlaşdıqca, heyrətlə bu sənədin dünyaya göstərdiyi dəyişdirici təsirin şahidi olur və onların sətirləri arasından dünyanın xilası üçün açarlar olan çoxsaylı mənaları tapmaq üçün yeni və araşdırıcı gözlərlə bir daha onlara qayıdırıq.

Geoffry W. Marks

**1993-cü il nəşrinə naşirin ön sözü**

İlahi Plan Lövhlərinə aid on dörd Lövhdən beşi Birinci Dünya Müharibəsi Birləşmiş Ştatlarla Fələstin arasındakı əlaqəni kəsməzdən öncə, “Star of the West” (Qərbin ulduzu) jurnalının 8 sentyabr 1916-cı il tarixli buraxılışında dərc edilmişdi. Birinci dünya müharibəsindən sonra Əhməd Söhrab tərəfindən tərcümə edilən on dörd Lövhün hamısı Nyu York şəhərində Bəhai qurultayında paylaşıldı və Əhməd Söhrabın bu münasibətlə yazdığı şərhlərlə birlikdə kiçik bir kitab şəklində çap edildi. Kitabın üz qabığında kitabın adı *İlahi Planın açılması* kimi yazılmışdı, titul vərəqində isə *Əbdül-Bəhanın Birləşmiş Ştatlar və Kanada Bəhailərinin Məhfilləri və görüşləri üçün nazil olmuş Lövhləri, Göstərişləri və İzahatı* yazılmışdı. Bəhai Nəşriyyat Komitəsi 1936-cı ildə, yalnız İlahi Plan Lövhlərinin daxil olduğu kiçik bir kitab hazırladı, kitab “Amerikanın Ruhani Missiyası” adlanırdı və 1948-ci ildə çap olundu.

Lövhlər 1959-cu ildə “İlahi Plan Lövhləri” adı altında yenidən nəşr olundu və sonralar ardıcıl olaraq yeddi dəfə çap olundu və 1971-ci ildə isə Ümumdünya Ədalət Evinin xahişi ilə dualara düzəlişlər edildi.

1977-ci ildə yeni buraxılış nəşr edildi, Lövhlər burada xronoloji ardıcıllıqla verilmiş və bu Lövhlərin harada və nə vaxt nazil olması barədə məlumatlar daxil edilmişdi. Şövqi Əfəndinin tərcümə etdiyi çoxlu parçalar əvvəlki tərcümələri əvəz etdi.

Bu kitabın ilk dəfə cib ölçüsündə olan 1993-cü il buraxılışı kitabın daha çox oxucu üçün əlyetən olması məqsədilə tərtib olundu. Ümumdünya Ədalət Evinin xahişi ilə, dəqiqlik və uyğunluğu təmin etmək üçün bir sıra dəyişikliklər edildi: Şövqi Əfəndi tərəfindən tərcümə edilmiş bir neçə parça əvvəlki variantları əvəz etdi; səhvləri düzəltmək üçün bir parça və bir neçə söz yenidən tərcümə olundu; Quran və Bibliyadan olan birbaşa iqtibaslar və şəkli dəyişmiş ifadələr (parafrazlar) aydınlaşdırıldı; durğu işarələrinin qoyulması, böyük hərflər, kiçik hərflərlə yazılmalar uzlaşdırıldı; bir neçə makina səhvləri aradan qaldırıldı; Quran və Bibliyada olan ayələr və onlara istinadlar üçün qeydlər verildi.

“İlahi Plan Lövhləri”nin istənilən nəşrinə istinad etməyi asanlaşdırmaq üçün, Lövhlərin özünə və bütün paraqraflara nömrələr verilmişdir. İlk dəfə *Bahai Verlag* tərəfindən Lövhlərin 1987-ci il nəşrində tətbiq olunan nömrələmə sistemi, bütün dünyada qəbul olunduğu kimi, oxuculara imkan verəcək ki, faktiki olaraq, hər bir nəşrdə parçaların yerini tapsın və onlara istinad etsin. 6-cı və 8-ci Lövhlərdə paraqrafların nömrələri İlahi Plan Lövhlərinin alman nəşrində bir nömrə ilə fərqlənir, çünki həzrət Əbdül-Bəhanın mətninin bir hissəsi olan “Münacat”a ABŞ nəşrində ayrıca bir nömrə verilmişdir.

**1977-ci il nəşrinə ön söz**

Şövqi Əfəndi bir neçə məktublarında və “Allah yanımızdan keçir”kitabında həzrət Əbdül-Bəhanın İlahi Plan Lövhlərini hansı şəraitdə nazil etməsi barədə təsirli hekayələr söyləmiş, habelə “mandat” və “təbliğ üçün ali nizamnamə” kimi səciyyələndirdiyi bu Lövhlərin davamlı şəkildə üzə çıxan əhəmiyyəti barədə dərin anlayışlar yazıb qoymuşdur. Şövqi Əfəndinin yazılarından bu cür parçaların oxunması heç bir şübhə yeri qoymur ki, İlahi Plan Lövhləri həzrət Əbdül-Bəhanın Amerikaya səfərinin bilavasitə nəticəsi və Onu o qitədəki dostlarla bağlayan məhəbbət və qayğı zəncirində son bağ idi. Ona görə də bu tamamilə məqsədəuyğundur və son dərəcə faydalı olardı ki, İlahi Plan Lövhlərinin bu nəşrinin müqəddiməsində Əmrin sevgili Vəlisinin bu sözləri yazılsın:

*“Həzrət Əbdül-Bəhanın fasiləsiz fəaliyyətlərinin belə səxavətlə səpdiyi toxumlar Birləşmiş Ştatlar və Kanadaya, yox, mən deyərdim, bütün qitəyə onun tarixində heç vaxt görünməmiş bir güc əta etmişdir. Onun təlim almış və sevgili həvarilərinin kiçik bir qrupu üzərinə və onların da vasitəsilə onların nəsilləri üzərinə o səfər vasitəsilə O, qiymətsiz bir miras qoymuşdu - bir miras ki, özündə, qalxmaq və Onun belə təntənə ilə başlatdığı işi o münbit torpaqda yerinə yetirmək kimi müqəddəs və ən əhəmiyyətli öhdəlik daşıyırdı. Biz Onun o vədverici ölkə ilə son dəfə vidalaşarkən ürəyindən gələn ehtiraslı arzunu ancaq dumanlı şəkildə xəyalımıza gətirə bilərik. "Dərkolunmaz Hikmət" - yola düşməzdən əvvəl son axşam Onun Öz həvarilərinə dediyi sözləri təsəvvürümüzdə canlandıra bilərik - "sonsuz səxavətlə sizin vətəninizi əzəmətli bir məqsəd üçün seçmişdir. Həzrət Bəhaullahın Əhdi vasitəsilə mən, bir əkinçi kimi, öz xidmətimin başlanğıcından bəri bunun torpağını qazmaq və şumlamaq üçün çağırılmışam. Sizin fəaliyyətinizin ilk günlərində sizin üzərinizə yağan güclü təyidlər bunun torpağını hazırlamış və qüvvətləndirmişdir. Sonralar sizin məruz qaldığınız əziyyətlər, açılmış şırımları mənim hazırladığım torpağın daha da dərinliyinə işlətmişdir. Mənə etibar edilmiş toxumları indi mən sizin qarşınızda hər tərəfə səpmişəm. Sizin qayğınızla, sizin fasiləsiz səylərinizlə, bu toxumların hər biri cücərməli, bunların hər biri təyin olunmuş meyvəsini verməlidir. Əvvəllər görünməmiş kəskin bir qış sizi gözləyir. Onun tufan qoparacaq buludları artıq üfüqdə sürətlə toplanmaqdadır. Şiddətli küləklər hər tərəfdən sizə hücum edəcəkdir. Mənim ayrılmağımla Əhdin İşığı tutqunlaşacaqdır. Ancaq bu güclü qasırğalar, bu soyuq çovğunlar keçib gedəcək. Bu yatmış toxum çıxacaq və yeni fəaliyyətə rəvac verəcək. O, tumurcuqlayacaq, qüdrətli təsisatlarda o, yarpaqlarını və çiçəklərini açacaq. Mənim səmavi Atamın inayətinin sizin üzərinizə yağdırdığı təravətli yağmurlar bu fidanın budaqlarını sizin vətəninizdən çox-çox uzaq diyarlara salmağa qadir edəcək. Və nəhayət Onun Vəhyinin davamlı olaraq qalxan günəşi özünün tam parlaqlığı ilə şəfəq saçaraq, Onun Dininin bu əzəmətli Ağacını zamanı yetəndə sizin torpaqda qızıl meyvələr gətirməyə qabil edəcək."*

Belə bir vida mesajının nəticələri həzrət Əbdül-Bəhanın arif həvarilərinə uzun müddət açılmamış qala bilməzdi. O, əvvəllər işarə etdiyi nəhəng hadisələr başlayan kimi, Amerika və Avropa qitələri boyunca uzun və ağır səfərini başa vurdu. Onun öncədən xəbər verdiyi münaqişə, müvəqqəti olaraq, Onun sövq-təbiiliyilə tam etibar etdiyi və qayıdanda çox şey gözlədiyi insanlarla bütün əlaqə vasitələrini kəsdi. Soyuq çovğun, özünün bütün dağıdıcılığı və qətliyamı ilə, dörd il ərzində amansız şəkildə öz istiqamətində əsdi, o zaman ki, O, Həzrət Bəhaullahın müqəddəs Məqamının lap yaxınlığındakı iqamətgahında tənhalığa qapılaraq, Öz düşüncələrini və arzularını, arxada qoyub gəldiyi və Özünün lütfünün misilsiz əlamətlərini bəxş etdiyi kəslərə çatdırmaqda davam etdi. Sevgili dostları ilə uzun ünsiyyət saatlarında onlara nazil etdiyi ölümsüz Lövhlərdə O, onların ruhani taleləri haqqında Özünün konsepsiyasını onların gözləri qarşısında açdı, üzərlərinə götürmələrini arzu etdiyi missiyanın Planını meydana çıxardı. Öz əlləri ilə əkdiyi toxumları indi O, onların çalışdığı vaxt Onun səylərini xarakterizə edən eyni qayğı, eyni məhəbbət və səbrlə sulayırdı.”

“Allah yanımızdan keçir” kitabında Şövqi Əfəndi yazır ki, Böyük Müharibə illərində həzrət Əbdül-Bəha bütün dünya üzrə bəhai mərkəzlərinin əksəriyyəti ilə əlaqələrin faktiki olaraq kəsilməsini kəskinliyi ilə hiss etdi. Onun etdiyi çağırışlara cavab verməməklə və ya verdiyi xəbərdarlıqlara qulaq asmamaqla insanlığın göstərmiş olduğu uğursuzluqla daha da sürətlənən insan qətliyamının mənzərəsi qarşısında Onun qəlbi iztirabla dolurdu. Əlbəttə ki, hələ balaca oğlan ikən Atasının Əmri xatirinə və bu Əmrə xidmətdə elə qəhrəmanlıqla sinə gərdiyi sınaq və dönüklük yüklərinin üzərinə kədər kədər üstündən gəlirdi.

Amma zülməti Əkka qala zindanında məhbəsdə olarkən ən təhlükəli dövrdəki bədbəxtlikləri xatırladan bu qara günlərdə həzrət Əbdül-Bəha, Atasının Məqamının ətrafında, yaxud Əkkada yaşadığı evdə olarkən, yaxud da Kərmil dağında Həzrət Babın Türbəsinin kölgəsində ikən, bir daha, və həyatında son dəfə, amerikalı ardıcıllarının icmasına, yer üzündəki risalətinin sona yetmə ərəfəsində, İlahi Plan Lövhləri vasitəsilə, bir dünya missiyası həvalə etməklə, Öz xüsusi lütfünü əta etdi ki, bu misiyanın tam mənaları hətta indi, iyirmi beş ildən sonra da, hələ də açılmamış qalır, və onun açılması indi belə, erkən mərhələlərində olsa da, birinci Bəhai əsrinin həm ruhani, həm də inzibati səlnaməsini o qədər zənginləşdirmişdir.”

Bu Lövhlərin ilk səkkizi 1916-cı ilin 26 martla 22 apreli arasında qələmə alınmışdır. Tarix bu dövrü Avropada ən dəhşətli qantökmə dövrü kimi qeydə almışdır. Doğrudan da, düşünəndə insanı heyrət bürüyür ki, köhnə dünya nizamının çöküntü xarıltısının və dağılmasının ortasında planetin xilası üçün İlahi Strategiya tərtib olunmuşdur. Həzrət Əbdül-Bəhanın transformasiyaedici görüşü yer kürəsinin ruhani fəthi üçün planları bizim gözlərimiz qarşısında açır. Son altı Lövh 2 fevral – 8 mart 1917-ci il tarixləri arasında, Birləşmiş Ştatların müharibəyə girməsindən cəmisi bir ay öncə nazil edilmişdi. Birinci qrupa daxil olan beş Lövh Amerikaya yetişmiş və *Star of the West*-in 8 sentyabr 1916-cı il buraxılışında dərc edilmişdi. Ondan sonra Müqəddəs Torpaqla bütün əlaqələr kəsilmiş, Lövhlərin qalanı bütün müharibə müddətində Kərmil Dağında Həzrət Babın Türbəsinin zirzəmisində saxlanmışdı. Onlar müharibənin sonunda Amerikaya göndərilmiş və 26-30 aprel 1919-cu ildə, Nyu York Şəhərində, Mak Alpin (McAlpin) mehmanxanasında keçirilən “Əhd Qurultayı”nda layiqli bir tədbirdə açıqlanmışdı.

Baxmayaraq ki, Dann ailəsi və Marta Rut kimi nümunəvi fərdlər həzrət Əbdül-Bəhanın “bu qaranlıq kainatı işıqlandıracaq və bu ölü dünyanı dirildəcək ruhlara” çağırışına dərhal cavab vermişdilər, amma Planın tam icrasına 1937-ci ildə Şövqi Əfəndi Şimali Amerika Bəhailərinə, “Əmrin inzibati təsisatlarının tədricən formalaşmaqda və təkmilləşməkdə olduğu təxminən iyirmi il müddətində gözləməli olan təşəbbüsün birinci mərhələsi sayılan” birinci Yeddi İllik Planı həvalə edəndə başlandı.

Qərb yarımkürəsinin ruhani fəthi – bu, 1944-cü ildə, Əmrin doğuluşunun birinci əsrinin sonunda – o Birinci Yeddi İllik Planın yeganə nəticəsi deyildi. Bu, Ağanın baxışının gerçəkləşdirilməsi istiqamətində, vasitəsilə sevgili Vəlinin Bəhai dünyasını yönəltdiyi sistematik prosesin iş modeli idi. Mühacirlik (pionerlik) üzrə regional planlar hətta İkinci Dünya Müharibəsinin başa çatmasından əvvəl şərqli dostlara həvalə edilmişdi.

1946-1953-cü illəri əhatə edən İkinci Yeddi İllik Plan rəşadətli Amerika Bəhai icmasına bir daha müharibənin dağıntı və bərbadlığı ilə viran qalmış Avropanın ruhani dirçəlişi vəzifəsini verdi.

Həzrət Əbdül-Bəhanın İlahi Planının həyata keçməsinin gerçəkləşməsində əzəmətli mərhələ sevgili Vəli tərəfindən 1953-cü ildə, Həzrət Bəhaullahın Tehranda, Siyah-Çal zindanında zühur vəhylərinin yüzüncü ildönümü ərəfəsində, Onillik Yürüşlə başladıldı. Hərçənd 1953-cü ildən də öncə, bir neçə Milli Ruhani Məhfil özləri mühacirlik planları başlamışdılar, amma indi birinci dəfə idi ki, bütün bəhai dünyasına Həzrət Bəhaullahın Dininin bayrağını bütün planetdə sancmaq üçün qüdrətli bir Yürüşə qatılmaqla bir pay verilmişdi.

Ümumdünya Ədalət Evinin Doqquz və Beş İllik Planlara (1964-73; 1974-79) Həzrət Bəhaullahın ordularının İlahi Plan Lövhlərində səsləndirilmiş çağırış istiqamətində dəfedilməz və müzəffər yürüşündə ardıcıl addımlar kimi baxmaq olar.\*(Yeddi İllik Plan (1979-86), Altı İllik Plan (1986-92), və Üç İllik Plan (1993-1996), Dörd İllik Plan (1996-1999), On Bir Aylıq Plan (1999-2000), Birinci, İkinci və Üçüncü Beşillik Planlar (2001-2006, 2006-2011, 2011-2016) – bu prosesi davam etdirir. Naşirin qeydi). Bu nəhəng nailiyyətlər dövründə və gələcək epoxalarda, Ağanın bu Lövhləri müşayiət edən dualarda belə riqqətəgətirici eşidilən mehriban səsi bizim ilham və təyid mənbəyimiz olaraq almalıdır.

*Əmin Bənani,*

*Oktyabr 1976*

**İLAHİ PLAN LÖVHLƏRİ**

**1**

**Şimal-şərq ştatlarının Bəhailərinə ünvanlanmış Lövh**

*Bu Lövh 1916-cı il, 26 martda Bəhcidəki evdə,həzrət Əbdül-Bəhanın otağında nazil edilmiş və Birləşmiş Ştatların doqquz şimali-şərq ştatlarına*

*ünvanlanmışdır: Men, Massaçusets, Nyu Hempşir,*

*Rod Aylend, Konnektikut, Vermont, Pensilvaniya,*

*Nyu Cersi və Nyu York.*

*Siz ey səmavi müjdəçilər:*

Bu günlər Novruz günləridir. Mən həmişə o mehriban dostlar haqqında düşünürəm. Mən sizin hər biriniz üçün birlik astanasından təyid və yardımlar diləyirəm, ta ki, o yığıncaqlar Amerika respublikalarında ürəklərdə Allaha məhəbbət odunu yandıraraq çıraqlar kimi alışsınlar; beləcə səmavi təlimlərin şüaları Ən Böyük Hidayət ulduzları ilə sonsuz ənginliklər kimi Amerika ştatlarını bəzəsin və nurlandırsın.

Atlantikin sahillərində şimali-şərq ştatları – Men, Massaçusets, Nyu Hempşir, Rod Aylend, Konnektikut, Vermont, Pensilvaniya, Nyu Cersi və Nyu York – bu ştatların bəzilərində inananlar vardır, lakin bu ştatların bəzi şəhərlərində insanlar indiyə kimi Mələkutun işıqları ilə nurlanmamış, səmavi təlimlərdən xəbərsiz qalmışlar; ona görə də, sizin imkanınız olan kimi, bu şəhərlərə tələsin və Ən Böyük Hidayətin nuru ilə ulduzlar kimi şəfəq saçın. Allah möhtəşəm Quranda buyurur: “Torpaq qara və qupquru idi. Sonra biz yağış yağdırdıq və o dərhal cana gəlib yaşıllaşdı, hər cür bitkilərlə örtülüb büsatlandı.”1(Quran 22:5) Başqa sözlə, O buyurur ki, torpaq qaradır, lakin yaz yağmurları ona yağanda o qara torpaq canlanır, cürbəcür bitkilər cücərir. Bu o deməkdir ki, təbiət aləminə mənsub olan insanlığın ruhu torpaq kimi qaradır. Lakin səmavi yağmurlar yağanda və parlaq şəfəqlər görünəndə, ürəklər yenidən dirçəlir, təbiətin qaranlığından azad olur, ilahi sirlərin əsrarəngiz çiçəkləri boy atıb gözəlik yaradır. Odur ki, insan bəşər aləminin nurlanmasına səbəb olmalı, ilahi ilhamla müqəddəs kitablarda nazil edilmiş təlimləri təbliğ etməlidir. Mübarək İncildə buyurulur: “Şərqə və qərbə yayılın və insanları Ən Böyük Hidayətin işığı ilə ziyalandırın, ta ki, onlar əbədi həyatdan bir pay və nəsib alsınlar.2(Mark 16:15) Allaha həmd olsun ki, şimal-şərq ştatları ən yüksək qabiliyyətə malikdir. Çünki zəmin zəngindir, ilahi nemətlər yağmuru yağmaqdadır. İndi siz səmavi əkinçilər olmalı, təmiz toxumları şumlanmış torpağa səpməlisiniz. Başqa hər bir toxumun məhsulu məhduddur, amma ilahi təlimlərin toxumlarının kərəm və neməti sonsuzdur. Qarşıdan gələn əsrlər və dövrələrdə çoxlu məhsul yığılacaqdır. Əvvəlki nəsillərin işinə baxın. İsa Məsihin sağ olduğu zaman inanclı, möhkəm insanlar cəmi bir neçə nəfər idi, sayları azdı, lakin səmavi nemətlər elə bolluqla yağdı ki, bir neçə ilin içərisində saysız-hesabsız sayda insanlar İncilin kölgəsinə daxil oldular. Allah Quranda buyurmuşdur: “Bir dən yeddi sünbül verəcək, hər bir sünbüldə isə yüz ədəd dən olacaq.”3 (Quran 2:261) Başqa sözlə, bir toxum yeddi yüz toxum olacaq. Amma əgər Allah istəsə, bunu ikiqat da artırar. Nə qədər olmuşdur ki, bir mübarək ruh bir millət üçün hidayət səbəbi olmuşdur. İndi biz öz qabiliyyət və gücümüzə baxmamalıyıq, xeyr, bu günlərdə, bəlkə daha çox, gözlərimizi Allahın nemət və lütflərinə dikməliyik, O Kəs ki, damlanı bir dənizə, zərrəni bir günəşə çevirmişdir.

Sizlərə salam və salavat olsun!

**2**

**Cənub Ştatlarının bəhailərinə**

*1916-cı il 27 martda, Həzrət Bəhaullahın Məqamına bitişik bağda nazil olmuş və Birləşmiş Ştatların on altı cənub ştatının bəhailərinə ünvanlanmışdır: Delaver, Merilend, Virciniya, Qərbi Virciniya, Şimali Karolina, Cənubi Karolina, Corciya, Florida, Alabama, Missisipi, Tennessi, Kentukki, Luiziana, Arkanzas, Oklahoma və Texas.*

*Ey Allahın Mələkutunun müjdəçiləri:*

Bir neçə gün əvvəl o səmavi dostlara bir məktub yazılmışdı, lakin bu gün Novruz günləridir deyə, sizlər mənim yadıma düşmüşsünüz və mən bu möhtəşəm bayram üçün sizlərə bu salamı göndərirəm. Bütün günlər mübarəkdir, lakin bu bayram İranın böyük milli bayramıdır. İranlılar bu bayramı bir neçə min illərdir ki, qeyd etmişlər. Əslində insanın Allahı zikr etməklə, Allahın rayihələrini yaymaqla və insanları Allahın mələkutuna çağırmaqla keçirdiyi hər bir gün onun bayramıdır. Allaha həmd olsun ki, siz Allahın Mələkutuna xidmətlə məşğulsunuz, gecə və gündüz Allahın dininin yayılmasına cəlb olunmusunuz. Ona görə də sizin bütün günləriniz bayram günləridir. Heç bir şübhə yoxdur ki, Allahın köməyi və bəxşişləri sizin üzərinizə yağacaq.

Birləşmiş Ştatların cənub ştatlarında, yəni Delaver, Merilend, Virciniya, Qərbi Virciniya, Şimali Karolina, Cənubi Karolina, Corciya, Florida, Alabama, Missisipi, Tennessi, Kentukki, Luiziana, Arkanzas, Oklahoma və Texasda dostların sayı cəmi bir neçə nəfərdir. Ona görə də ya sizin özünüz getməlisiniz, ya da o ştatlara bir neçə mübarək ruhlardan göndərməlisiniz ki, onlar insanları Səma Səltənətinə yönəltsinlər. Müqəddəs Məzhərlərdən biri inanan bir ruha müraciət edərək demişdir ki, əgər bir insan bir qəlbin nurlanmasına səbəb olarsa, o tükənməz xəzinədən daha yaxşıdır. “Ey Əli! Əgər Allah sənin vasitənlə bir şəxsi hidayət edərsə, bu sənin üçün bütün xəzinələrdən daha üstündür!” O yenə buyurur, “Bizi düz yola yönəlt.”1(Quran 1:6), yəni bizə doğru yolu göstər. Bu barədə İncildə də buyurulur: “Dünyanın hər tərəfinə yayılın və Allahın Səltənətinin gəlişinin müjdələrini verin.”2(İncil, Mark 16:15)

Qısası, mən ümid edirəm ki, siz bu mənada ən böyük səy və comərdlik göstərəcəksiniz. Sizə kömək və təyid gəlməsi barədə təminat verilmişdir. Səltənətin gəlişinin gerçəkliklərini və mənalarının üzə çıxması müjdələrini elan edən bir şəxs təmiz toxumları münbit torpağa səpən əkinçiyə bənzəyir. Bahar buludları onların üzərinə feyz yağmurları yağdıracaq, və təbii ki, əkinçinin məqamı kəndin ağasının nəzərində yüksələcək və bol məhsul yığılacaq. Ona görə də ey Allahın dostları! Bu zamanın dəyərini bilin və toxum səpməklə məşğul olun ki, səmavi nemət və rəbbani bəxşişlər tapasınız. Bəha’ul-Əbha üzərinizə olsun!

**3**

**Mərkəzi Ştatların Bəhailərinə ünvanlanmış Lövh**

*29 mart 1916-cı ildə Bəhcidəki evin həyətində nazil olmuş*

*və Birləşmiş Ştatların on iki mərkəzi ştatlarının*

*bəhailərinə ünvanlanmışdır: Miçiqan, Viskonsin,*

*İllinoys, İndiana, Ohayo, Minnesota, Ayova, Missuri,*

*Şimali Dakota, Cənubi Dakota,*

*Nebraska və Kanzas.*

*Ey səmavi ruhlar, ey ruhani məhfillər, ey rəbbani məclislər:*

Keçmiş yazışmalar müəyyən müddətə gecikmişdir, buna səbəb məktubların göndərilməsi və alınmasındakı çətinliklər olmuşdur. Lakin indi bir sıra vasitələr mövcuddur, ona görə də, mən sizə bu qısa məktubu yazıram ki, mənim ürəyim və qəlbim dostları xatırlamaqla sevinc və xoş rayihə duysun. Bu sərgərdan, Zati-müqəddəs olan Kəsin astanasında dua edib yalvarır və inananların adından Onun yardımını, kərəmini və səmavi təyidlərini diləyir. Siz daim mənim fikrimdəsiniz. Siz unudulmamısınız, heç vaxt da unudulmayacaqsınız. Mən ümid edirəm ki, Zati-müqəddəsləri Qüdrətlinin lütfləri ilə sizin imanınız, yəqinliyiniz, səbat və dəyanətiniz günbəgün artacaq və siz müqəddəs rayihələrin yayılması üçün alətlərə çevriləcəksiniz.

Baxmayaraq ki, İllinoysda, Viskonsin, Ohayo, Miçiqan və Minnesotada, həmd olsun Allaha, bir-birilə son dərəcə səbat və dəyanətlə ünsiyyət edən möminlər vardır, onların gecə və gündüz Allahın rayihələrini yaymaqdan başqa məqsədləri yoxdur, səmavi təlimlərin yayılmasından başqa heç bir ümidləri yoxdur, onlar Allaha məhəbbət nuru ilə yanan çıraq kimidirlər, Allahı tanımağın qızılgül bağçasında quşlar kimi şükranə nəğmələrlə ötüşür, ruh verir, nəşə yaradırlar, amma İndiana, Ayova, Missuri, Şimali Dakota, Cənubi Dakota, Nebraska və Kanzasda ancaq bir neçə bəhai vardır. Allahın Səltənətinin çağırışı və insanlıq aləminin birliyinin bəyanı bu ştatlarda hələ ki, sistematik və şövqlü bir şəkildə edilməmişdir. Mübarək ruhlar və inqita etmiş mübəlliğlər bu əyalətlərə təkrar-təkrar səfərlər etməmişlər; ona görə də bu ştatlar hələ ki qəflətdədirlər. Allahın dostlarının səyləri ilə bu ştatlarda da ruhlar eynilə Allaha məhəbbət atəşi ilə alışdırılmalı və Allahın Səltənətinə cəzb olunmalıdırlar ki, o bölgə də nurlansın və Mələkutun qızılgül bağçasından müşk qoxulu nəsim yayan ruh o diyarların sakinlərinin burnuna rayihələr duydursun. Ona görə də, əgər mümkündürsə, o yerlərə Allahdan başqa hər şeydən ayrılmış, arınmış və pak mübəlliğlər göndərin. Əgər bu mübəlliğlər cəzb olunmağın zirvəsində olsalar, qısa bir zamanda böyük nəticələr meydana çıxacaq. Səltənətin oğul və qızları əkinçiyə bənzəyirlər. Onlar hansı bir ölkədən və ya əyalətdən keçirlərsə keçsinlər, fədakarlıq göstərir və ilahi toxumları səpirlər. O toxumlar bəhrə verir. Bu məsələ barəsində İncil’i-Şərifdə nazil olmuşdur: Pak toxumlar münbit torpağa səpiləndə səmavi nemətlər və faydalar əldə edilir.1(İncil, Matta 13:23) Mən ümid edirəm ki, siz yardım və təyid alacaq, ilahi təlimləri yaymaqda heç vaxt cəsarətinizi itirməyəcəksiniz. Günbəgün səylərinizi, çalışmalarınız və comərdliyinizi artırın.

Salam və salavat sizin üzərinizə olsun!

**4**

**Qərb Ştatlarının Bəhailərinə Ünvanlanmış Lövh**

*1 aprel 1916-cı ildı, Bəhcidəki evdə, həzrət Əbdül-Bəhanın*

*otağında nazil olmuş və Birləşmiş Ştatların on bir qərb*

*ştatlarının bəhailərinə ünvanlanmışdır: Nyu Meksiko,*

*Kolorado, Arizona, Nevada, Kaliforniya, Vayominq,*

*Yuta, Montana, Aydaho, Oreqon və Vaşinqton.*

*Odur Allah!*

*Siz, ey Mələkutun oğul və qızları:*

Mənim gecə və gündüz, dostların adından dua edərək, Allahın Mələkutundan onlar üçün təyidlər diləyərək, Müqəddəs Ruhun nəfəsindən birbaşa təsir rica edərək dostları xatırlamaqdan başqa məşğuliyyətim yoxdur. Mən Zati-aliləri Bəxşişlər Rəbbinin lütflərindən ümidvaram ki, Allahın dostları belə bir vaxtda insanlıq aləminin ürəklərinin nurlanması üçün gizli bir səbəbə çevrilsinlər, ruhlara həyat nəfəsi üfürsünlər, onların tərifəlayiq nəticələri bütün əbədiyyət boyu insanlığın şərəf və ucalığına kömək etsin. Baxmayaraq ki, Kaliforniya, Oreqon, Vaşinqton və Kolorado kimi bəzi qərb ştatlarında müqəddəslik rayihələri yayılır, müəyyən ruhlar əbədi həyat çeşməsindən bir pay və bir nəsib alıblar, Allaha məhəbbət şərabı ilə daşan piyalədən içiblər və Mələy’i-Əlanın təranəsini eşidiblər, amma Nyu Meksiko, Vayominq, Montana, Aydaho, Yuta, Arizona və Nevada kimi ştatlarda Allaha məhəbbət çırağı lazımi və yaraşır şəkildə yandırılmamış və Allahın Mələkutunun çağırışı ucaldılmamışdır. İndi, əgər mümkündürsə, bu istiqamətdə bir səy göstərin. Ya özünüz şəxsən, o ştatlara səfər edin, ya da başqalarını seçib göndərin ki, onlar insanları təbliğ etsinlər. İndiki zamanda o ştatlar ölü bədən kimidirlər: onlar o ştatlara həyat nəfəsi verməli və onlara səmavi ruh bəxş etməlidirlər. Ulduzlar kimi onlar o üfüqdə parlamalıdırlar və beləcə Həqiqət Günəşinin şüaları o ştatları nurlandırar.

Allah böyük Quranda buyurur: “Allah, həqiqətən, iman gətirənlərin yardımçısıdır. O onları zülmətdən aydınlığa çıxaracaq.”1(Quran 2:257) Bunun mənası belədir: Allah inananları sevir, ona görə də O, onları qaranlıqdan xilas edəcək və onları nur aləminə çıxaracaq.

Bu, mübarək İncildə də yazılmışdır: “Bütün dünyaya səfər edin, insanları Allahın Mələkutuna çağırın.2(İncil, Mark, 16:15) İndi zamanıdır ki, siz ayağa qalxasınız və bu ən öyük xidməti göstərəsiniz, saysız-hesabsız ruhlara hidayət səbəbi olasınız. Beləliklə bu fövqəltəbii xidmət vasitəsilə sülh və barış şüaları parlasın və bütün diyarları nurlandırsın və insanlıq aləmi sülh və sakitlik tapsın.

Mən Amerikada olduğum müddətdə hər bir görüşdə səsləndim və insanları ümumdünya sülhünün ideallarına dəvət etdim. Mən aydın bir şəkildə dedim ki, Avropa qitəsi bir cəbbəxanaya çevrilib və onun alışması bir qığılcımdan asılıdır və qarşıdan gələn illərdə ya ikicə ilin içərisində Yəhyanın Vəhyində və Danielin Kitabında yazılanların hamısı gerçəyə çevriləcək və baş verəcək. Bu məsələ, bütün ehtimalı ilə, 12 oktyabr 1912-ci ildə San Fransisko bülletenində dərc edilmişdi. Siz ona istinad edə bilərsiniz ki, həqiqət aydın olsun və aşkara çıxsın; beləliklə siz tam başa düşərsiniz ki, indi rayihələrin yayılma vaxtıdır.

İnsanın comərdliyi səmavi olmalıdır yaxud başqa sözlə, o ilahi təyidlərlə yardım almalıdır ki, o, insanlıq aləminə nurlanma səbəbi olsun.

Sizə salam və tərif olsun!

**5**

**Kanada və Qrenlandiya Bəhailərinə ünvanlanmış Lövh**

*Bu Lövh 5 aprel 1916-cı ildə Həzrət Bəhaullahın Məqamına bitişik bağda nazil olmuş və Kanada – Nyufaundlend, Prins Edvard Adası, Nova Skotia, Nyu Brunsvik, Kvebek, Saskaçevan, Manitoba, Ontario, Alberta, Britaniya Kolumbiyası, Yukon, Makenzi, Kivatin, Unqava, Franklin Adaları – və Qrenlandiya bəhailərinə ünvanlanmışdır.*

*Odur Allah!*

*Ey Mələkutun oğul və qızları!*

Hərçənd Birləşmiş Ştatların əksər ştat və şəhərlərində, Allaha həmd olsun, Onun rayihələri yayılmış və çoxsaylı insanlar Allahın Mələkutuna üz çevirmiş və ona doğru gedirlər, lakin bəzi ştatlarda Birlik Bayrağı lazım olduğu kimi qaldırılmamış, nə də Bibliya, İncil və Quran kimi Müqəddəs Kitabların sirləri açılmışdır. Bütün dostların uzlaşdırılmış səyləri ilə o ştatlarda Birlik Bayrağı açılmalı və ilahi təlimlər yayılmalıdır ki, bu ştatlar da səmavi nemətlərdən öz paylarını və Ən Böyük Hidayətdən bir nəsib alsınlar. Eynilə də Kanadanın Nyufaundlend, Prins Edvard Adası, Nova Skotia, Nyu Brunsvik, Kvebek, Saskaçevan, Manitoba, Ontario, Alberta, Britaniya Kolumbiyası, Yukon, Makenzi, Kivatin, Unqava kimi ştatlarında və Şimal Qütb dairəsinin Franklin Adalarında Allahın möminləri fədakarlıq göstərməli və hidayət çıraqları kimi Kanadanın əyalətlərində yanmalıdırlar. Əgər onlar belə bir comərdlik göstərsələr, bu yəqindir ki, onlar hərtərəfli ilahi təyidlər alacaq, səmavi ordular onları fasiləsiz olaraq dəstəkləyəcək və çox böyük bir qələbə qazanılacaq. İnşallah, Mələkutun çağırışı eskimosların, şimali Kanadada Franklin adalarının, habelə Qrenlandiya sakinlərinin qulaqlarına yetişər. Qrenlandiyada Allaha məhəbbət atəşi yandırılarsa, o ölkənin bütün buzları əriyəcək və o qədər soyuq olan hava mötədil olacaq, – yəni əgər ürəklər Allahın məhəbbətinin isitisinə toxunsa, o ərazilər ilahi bir qızılgül bağçasına və səmavi bir cənnətə çevriləcək, qəlblər isə, barlı-bəhrəli ağaclar kimi, son dərəcə gözəllik və təravət əldə edəcəklər. Səy, ən yüksək dərəcədə səy tələb olunur. Əgər siz elə bir səy göstərsəniz ki, Allahın rayihələri eskimosların arasında yayılsın, onun təsiri çox böyük və çox dərin olacaq. Allah böyük Quranda buyurur: Bir gün gələcək ki, birliyin işıqları bütün dünyanı nura boyayacaq. “Yer öz Rəbbinin nuru ilə işıq saçacaq.”1(Quran, 39:69) Başqa sözlə, yer üzü Allahın nuru ilə işıqlanacaq. O nur birliyin nurudur. “Allahdan başqa Allah yoxdur.” Bu qitə və eskimosların adaları da bu yerin bir parçasıdır. Onlar da Ən Böyük Hidayətin bəxşişlərindən pay almalıdırlar.

Salam və təriflər sizin üzərinizə olsun!

**6**

**Birləşmiş Ştatlar və Kanada bəhailərinə ünvanlanmış Lövh**

*8 aprel 1916-cı ildə Həzrət Bəhaullahın Məqamının yanındakı*

*bağda nazil olmuş və Birləşmiş Ştatlar və Kanadanın*

*bəhailərinə ünvanlanmışdır.*

*Odur Allah!*

*Ey mübarək ruhlar:*

Mən sizin üçün əbədi müvəffəqiyyət və rifah arzu edir və hər biriniz üçün ilahi aləmdə tam təyid diləyirəm. Mənim sizə ümidim budur ki, hər biriniz dünyanın üfüqündən səhər ulduzu kimi işıq saçasınız və Allahın bu Bağında əbədi bar və bəhrə gətirən mübarək bir ağac olasınız.

Ona görə də mən sizi sizin səmavi təyidinizə və Allahın Mələkutunda nurlanmanıza kömək edən şeylərə yönəldirəm.

O da bundan ibarətdir: Alyaska geniş bir diyardır; baxmayaraq ki, Mərhəmətlinin kənizlərindən biri o hissələrə gedib, ictimai kitabxanada kitabxanaçı kimi xidmət edir və qabiliyyətinə uyğun olaraq Əmri təbliğ etməkdə uğursuz deyil, amma Allahın Mələkutunun çağırışı bu əngin ərazidə hələ qaldırılmamışdır.

Zati-müqəddəsləri Məsih buyurur: “Şərqə və qərbə yayılın və insanları Allahın Mələkutuna dəvət edin.”1(Mark, 16:15) Odur ki, Allahın mərhəməti bütün insanlığı əhatə etməlidir. Ona görə də, düşünməyin ki, o diyarın Hidayət Səhərindən məhrum olmasına yol verilə bilər. Bu səbəbdən, bacardığınız qədər çalışın ki, o yerlərə natiq insanlar göndərəsiniz, o kəslər ki, Allahdan başqa hər şeydən inqita ediblər, Allahın rayihələrinə cəzb olunublar, bütün nəfsi-həvadan arınıb pak olublar. Onların azuqə və qidası Allahın təlimlərindən ibarət olmalıdır. İlk növbədə onların özləri o prinsiplərə uyğun yaşamalıdır, sonra insanları hidayət etməlidirlər. Bəlkə, Allah istəsə, Ən Böyük Hidayətin işıqları o ölkəni nurlandıra və Allahın məhəbbət bağçasının nəsimləri Alyaska sakinlərinə ətirli nəfəs gətirə. Əgər siz belə bir xidmət göstərə bilsəniz, əmin olun ki, sizin başınız əbədi hökmranlıq tacı ilə bəzənəcək və siz təklik astanasında sevmili və qəbul edilmiş bəndələrdən olacaqsınız.

Eynilə, Meksika respublikası da çox vacibdir. O ölkənin sakinlərinin əksəriyyəti sədaqətli katoliklərdir. Onlar Bibliya, İncil və yeni təlimlərin həqiqətindən tamamilə bixəbərdirlər. Onlar bilmirlər ki, Allahın dinlərinin təməli birdir, Müqəddəs Məzhərlər isə Həqiqət Günəşi kimidirlər ki, müxtəlif məşriqlərdən çıxırlar. O insanlar ehkam dənizində qərq olmuşlar. Əgər onların üzərinə bircə həyat nəfəsi üfürülsə, oradan böyük nəticələr hasil olacaq. Lakin Meksikaya təbliğə getmək istəyənlər üçün yaxşısı budur ki, ispan dili ilə tanış olsunlar.

O cür də, Meksikadan cənubda yerləşən altı Mərkəzi Amerika respublikaları – Qvatemala, Honduras, Salvador, Nikaraqua, Kosta-Rika, Panama – və yeddinci ölkə, Beliz və ya Britaniya Hondurası. Bu bölgələrə gedən mübəlliğlər də ispan dili ilə tanış olmalıdırlar.

Amerikanın aborigen əhalisinə böyük əhəmiyyət verin. Çünki bu insanlar Həzrət Məhəmmədin zühurundan əvvəl Ərəbistan yarımadasının qədim barbar sakinlərinə bənzədilə bilərlər. Lakin Həzrət Məhəmmədin işığı onların arasında parlayanda onlar o qədər nurlandılar ki, dünyanı işıqlandırdılar. Eynilə də, bu hindular, əgər onlar tərbiyə olunsa və yönəldilsələr, heç bir şübhə ola bilməz ki, onlar elə nurlanacaqlar ki, bütün dünyanı işıqlandıracaqlar.

Bu yuxarıda qeyd olunan bütün ölkələr mühümdür, amma Atlantik və Sakit okeanların Panama kanalı ilə qovuşduğu Panama Respublikası xüsusilə mühümdür. Bu, Amerikadan digər ölkələrə keçmək və səfər etmək üçün bir mərkəzdir və gələcəkdə daha böyük əhəmiyyət kəsb edəcək.

Eynilə, Kuba, Haiti, Puerto-Riko, Yamayka, Kiçik Antil adaları, Baham adaları, hətta kiçik Vatlinq adasını əhatə edən Vest-Hind, xüsusilə, Böyük Antil adaları qrupunda yerləşən əhalisi qara dərili olan iki respublika, Haiti və Santo-Dominqo böyük əhəmiyyətə malikdir; və o cür də, Atlantik okeanında Bermud adaları qrupu vacibdir .

O cür də, Cənubi Amerika qitəsinin respublikaları – Kolumbiya, Ekvador, Peru, Braziliya, Britaniya Qvianası, Danimarka Qvianası, Fransız Qvianası, Boliviya, Çili, Argentina, Uruqvay, Paraqvay, Venesuela; habelə şimal istiqamətindəki adalar, Folklend adaları, Qalapaqos, Xuan Fernandes, Tobaqo və Trinidad kimi cənubi Amerikanın şərq və qərb bölgələri. O cümlədən, Braziliyanın şərq sahilində yerləşən Bahia şəhəri. Bu şəhər müəyyən vaxtdır ki, bu adla tanınmağa başlamışdır, onun təsiri çox güclü olacaq.

Xülasə, ey Allahın möminləri! Səylərinizi yüksəldin və məqsədlərinizi ucaldın. Zati-müqəddəsləri Məsih buyurur: Mübarəkdir yoxsul olanlar, çünki Səmavi Padşahlıq onların olacaq.2(Matta, 5:3) Başqa sözlə, mübarəkdir adsız və sansız yoxsul, zira onlardır insanlığın başçıları. Eynilə, Quranda da buyurulmuşdur: “Və Biz ölkədə alçaldılmışlara lütf etmək və onları insanlar arasında ruhani başçılar, onları Öz varislərimiz etmək istədik.”3(Quran, 28:5) Yaxud, biz aciz insanlara lütf etmək istəyir və onları Elçilərin və peyğəmbərlərin varisləri olmağa izn veririk.

İndi o vaxtdır ki, siz bu fani dünyaya bağlılıq libasını çıxarasınız, maddi dünyadan tamamilə ayrılasınız, səmavi mələklər olasınız və bu ölkələrə səyahət edəsiniz. Ondan başqa Allah olmayan Kəsə and verirəm ki, hər biriniz Həyat İsrafili olasınız və başqalarının qəlbinə Həyat Nəfəsi üfürəsiniz.

Sizə salam və tərif olsun!

**Dua**

Sən Ey Bənzərsiz Allah! Sən Ey Mələkutun Rəbbi! Bu ruhlar Sənin səmavi qoşunundur. Onlara kömək eylə, Mələy’i-Əlanın orduları ilə onlara zəfər bəxş eylə, ta ki, onlardan hər biri bir alay olsun və Allahın məhəbbəti və ilahi təlimlərin nuru ilə bu ölkələri fəth etsin.

Ey Allah! Onlara Sən dəstək ol, düzdə, dağda, vadidə, meşədə, çöldə və dənizdə, Sən ol onların köməyi, Sən ol onların dostu – ta ki, onlar Sənin səltənətinin qüdrəti və Müqəddəs Ruhun nəfəsi ilə səslərini ucaltsınlar.

Həqiqətən, Sən Qüdrətlisən, Əzəmətli və Qadirsən və Sən Hikmətli, Eşidən və Görənsən.

**7**

**Birləşmiş Ştatlar və Kanada Bəhailərinə ünvanlanmış Lövh**

*11 aprel 1916-cı ildə, Bəhcidə, həzrət Əbdül-Bəhanın*

*evində nazil olmuş və Birləşmiş Ştatların və Kanadanın*

*bəhailərinə ünvanlanmışdır.*

*Odur Allah!*

Ey əsl Amerika bəhailəri:

Zati-aliləri Məqsuda həmd olsun ki, siz o böyük ölkədə ilahi təlimlərin yayılmasında müvəffəq olmuş, o diyarda Allahın Mələkutunun çağırışını ucaltmış, Ordular Rəbbinin və Zati-aliləri Vəd Olunmuşun zühurunun müjdələrini elan etmişsiniz. Şükrlər olsun Rəbbə ki, siz bu məqsəddə təyid və yardım almışsınız. Sizin müvəffəqiyyətinizin tam ölçüsü hələ açılmamış, onun əhəmiyyəti hələ dərk edilməmişdir. Siz tezliklə, öz gözlərinizlə görəcəksiniz ki, sizlərin hər biriniz necə parlaq bir ulduz kimi öz ölkənizin kəhkəşanında ilahi Hidayət işığı saçırsınız və onun insanlarına əbədi həyat şərəfi bəxş edirsiniz.

Baxın! Məsihin zamanında həvarilərin məqam və müvəffəqiyyətləri bilinmirdi və heç kəs onlara bir əhəmiyyət vermirdi, xeyr, əksinə, onları təqib edir və ələ salırdılar. Sonralar aşkar oldu ki, parlaq hidayət cəvahirləri ilə bəzənmiş necə bir tac həvarilərin, Maqdalinalı Məryəmin və Yəhyanın anası Məryəmin başına qoyulmuşdu.

Sizin gələcək nailiyyətlərinizin ölçüsü hələ açılmamış qalır. Mən çox atəşlə ümid edirəm ki, yaxın gələcəkdə bütün yer üzü sizin nailiyyətlərinizin nəticəsi olaraq hərəkətə gələcək və titrəyəcək. Ona görə də Əbdül-Bəhanın sizin barənizdə bəslədiyi ümid budur ki, sizin Amerikadakı səylərinizi müşayiət edən eyni müvəffəqiyyət, dünyanın başqa yerlərində sizin çalışmalarınızla da qazanılacaqdır, sizin vasitənizlə Allahın Əmrinin şöhrəti şərq və qərb boyunca yayılacaq, Orduların Rəbbinin Mələkutunun gəlişi yer kürəsinin bütün beş qitəsində elan ediləcəkdir.

Bu ilahi Müjdənin Amerika möminləri tərəfindən Amerika sahillərindən götürülərək Avropa, Asiya, Afrika və Avstralasiya, habelə Sakit Okean adalarında təbliğ edilərkən, bu icma özünü əbədi səltənət taxtında möhkəm bərqərar olmuş görəcəkdir. Onda dünyanın bütün insanları şahid olacaqlar ki, bu icma ruhani cəhətdən nurlanmış və ilahi tərəfdən hidayət olunmuşdur. Onda bütün yer kürəsi onun əzəmət və böyüklüyünü tərif edən səslərdən əks-səda verəcəkdir. Onların dilində danışan, inqita etmiş, müqəddəs, arınmış və Allahın məhəbbəti ilə dolmuş bir qrup Sakit okeanın üç böyük adalar qrupuna – Polineziya, Mikroneziya və Melaneziyaya, və bu qruplara bitişik Yeni Qvineya, Borneo, Yava, Sumatra, Filippin adaları, Solomon adaları, Fici adaları, Yeni Hebrayds, Loyalti adaları, Yeni Koledoniya, Bismark Arxipelaqı, Seram, Selebis, Friendli adaları, Samoa adaları, Sosaiti adaları, Karolin adaları, Lou Arxipelaqı, Markvesas, Havay adaları, Qilbert adaları, Molukka, Marşal adaları, Timor və başqa adalara üz tutmalı və oralara mühacirət etməlidirlər. Allaha məhəbbətlə dolu ürəklərlə, Allahı zikr edən dillərlə, Allahın Mələkutuna tərəf dönmüş gözlərlə onlar Ordular Rəbbinin zühurunun müjdəsini bütün xalqlara çatdırmalıdırlar. Yəqin bilin ki, siz hansı toplantıya daxil olursunuzsa olun, Müqəddəs Ruhun dalğaları onun üzərində çalxalanır, Camal’i-Mübarəkin səmavi fəzli o yığıncağı əhatə edir.

Baxın ki, xanım Aqnes Aleksandr, Mələkutun bu qızı, Kamal’i-Mübarəkin sevgili cariyəsi təkbaşına Havay adalarına, Honolulu adasına səfər etdi, indi isə o, Yaponiyada ruhani qələbələr qazanmaqdadır! Bu Mələkut qızının Havay adalarında necə təyid alması və müvəffəq olması üzərində düşünün. O, bir toplumun hidayət səbəbi oldu.

Eynilə də xanım Knoblox təkbaşına Almaniyaya mühacirət etdi. Necə böyük bir dərəcədə o təyid aldı! Ona görə də bunu yəqin bilin ki, ilahi təlimləri yaymaq üçün bu gün kim ayağa qalxırsa, Allahın Mələkutunun orduları ona təyid edər, Kamal’i-Mübarəkin bəxşiş və lütfləri onu əhatə edər.

Ah, kaş ki, hətta piyada və kasıbçılıq içində olsa belə, o diyarlara səyahət edə biləydim, və şəhərlərdə, kəndlərdə, dağlarda, səhralarda və dəryalarda “Ya Bəha’ul-Əbha” nidasını ucaldaydım, İlahi təlimləri yayaydım! Əfsuslar olsun ki, bunu etməyə imkanım yoxdur. Mən buna necə də təəssüf edirəm. İnşallah, sizlər buna nail olasınız.

İndiki zamanda Havay adalarında xanım Aleksandrın səyləri ilə bir sıra ruhlar iman dənizinin sahilinə yetişmişlər! Baxın, bu necə bir xoşbəxtlik, necə bir nəşədir! Ordular Rəbbinə and olsun, mən bəyan edirəm ki, bu möhtərəm qız bir səltənət qursaydı, o səltənət o qədər həşəmətli olmazdı! Zira bu hökmranlıq əbədi hökmranlıqdır və bu şöhrət əbədi şan-şöhrətdir.

Eynilə də, əgər bəzi mübəlliğlər, Avstraliya qitəsi, Yeni Zelandiya, Tasmaniya, habelə Yaponiya, Rusiyanın Asiya hissəsi, Koreya, Fransa Hind-Çini, Siam, Settlement boğazı, Hindistan, Seylon və Əfqanıstan kimi ayrı adalara və ayrı yerlərə mühacirət etsələr, ən böyük nəticələr meydana çıxacaq. Bu necə də yaxşı olardı, əgər belə bir imkan olardı ki, kişi və qadınlardan ibarət bir komissiya birlikdə Çin və Yaponiyaya səfər edərdilər ki, bu məhəbbət bağı möhkəmlənərdi, və bu gediş-gəlişlərlə onlar insanlıq aləminin birliyini qurar, insanları Allahın Mələkutuna çağırar və təlimləri yayardılar.

Bu cür də, əgər mümkündürsə, onlar Afrika qitəsinə, Kanar adalarına, Kabo Verde adalarına, Madeyra adalarına, Reyunion adalarına, Müqəddəs Yelena, Zənzibar, Mavritaniya və s. yerlərə mühacirət edər, o ölkələrdə insanları Allahın Mələkutuna çağırar, və “Ya Bəha’ul-Əbha” nidasını qaldırardılar! Onlar, həmçinin, insanlıq aləminin birlik bayrağını Madaqaskar adasında da qaldırmalıdırlar.

Bu ölkələrin və adaların xalqlarının dillərində kitablar və pamfletlər ya yazılmalı, ya da tərtib olunmalı və hər bir yerdə və bütün istiqamətlərdə yayımlanmalıdır.

Deyilənə görə, Cənubi Afrikada almaz mədəni kəşf edilmişdir. Bu mədən çox dəyərli olsa da, o hər halda daş mədənidir. Bəlkə, inşallah, insanlıq mədəni kəşf olunar və Mələkutun parlaq gövhərləri tapılar.

Qısası, bu dünyanı udan müharibə ürəklərdə elə bir yanğın törədib ki, bunu heç bir sözlə ifadə etmək mümkün deyil. Dünyanın bütün ölkələrində ümumdünya sülhünə canatma insanların şüurlarında yer etməkdədir. Elə bir insan yoxdur ki, barış və sülh arzulamasın. Çox gözəl bir həssasiyyət görünməkdədir. Bu Allahın mükəmməl hikmətindəndir ki, qabiliyyət yaransın, insanlıq aləminin birliyi bayrağı ucaldılsın, ümumdünya sülhü və ilahi prinsiplərin təməli şərqdə və qərbdə yayılsın.

Ona görə də, ey Allahın möminləri! Səy göstərin və bu müharibədən sonra ilahi təlimlərin tezislərini Britaniya adalarında, Fransa, Almaniya, Avstriya-Macarıstanda, Rusiya, İtaliya, İspaniya, Belçikada, İsveçrə, Norveç, İsveçdə, Danimarka, Hollandiya, Portuqaliyada, Rumıniya, Serbiya, Monteneqro, Bolqarıstan, Yunanıstan, Andorrada, Lixtenşteyn, Lüksemburq, Monako, San Marino, Balear adalarında, Korsika, Sardiniya, Siciliya, Krit, Malta, İslandiya, Farer adalarında, Şetland adaları, Hebrid adaları və Orkney adalarında yayın.

Bütün bu ölkələrdə dan ulduzları kimi hidayət üfüqündə şəfəq saçın. İndiyə qədər siz zəhmətinizdə yorulmaz olmusunuz. Qoy bundan sonra sizin səyləriniz min dəfə artsın. İnsanları bu ölkələrdə, paytaxtlarda, adalarda, məclis və kilsələrdə Əbha Mələkutuna daxil olmağa səsləyin. Sizin səylərinizin miqyası genişlənməlidir. Onun miqyası nə qədər geniş olarsa, ilahi yardımın sübutları o qədər heyrətamiz olacaq.

Siz görmüsünüz ki, Əbdül-Bəha cismən zəif və kövrəkliyin ən dərin bir halında ikən, xəstə bir vəziyyətdə, hərəkət etməyə gücü olmadığı bir vaxtda, bu fiziki halına baxmayaraq, Avropa və Amerikada çoxlu ölkələrə səfər etdi, kilsələrdə, görüşlərdə, qurultaylarda ilahi prinsiplərin yayılması ilə məşğul oldu və insanları Əbha Mələkutunun zühuruna tərəf çağırdı. Siz, həmçinin, müşahidə etdiniz ki, Kamal’i-Mübarəkin təyidləri hamını sardı. Fiziki istirahətdən, sakitlikdən, cah-cəlal və bu cismani dünyaya bağlılıqdan nə hasil olar? Bu aşkardır ki, bu şeylərin arxasınca gedən insan sonda peşimançılıq və ziyana uğrayacaq.

Ona görə də, insan gözlərini tamamilə bu şeylərə qapamalı, əbədi həyat, insanlıq aləminin ucalığını, səmavi inkişaf, Müqəddəs Ruh, Allahın sözünün yayılmasını, yer kürəsinin xalqlarının hidayətini, ümumdünya sülhünün bəyan edilməsini və insanlıq aləminin birliyini elan etməyi istəməlidir! İş budur! Əks təqdirdə, başqa heyvanlar və quşlar kimi insan özünü bu fiziki həyatın tələbləri ilə məşğul etməlidir, bu isə heyvan aləminin ən yüksək məqsədidir və bu halda insan yer kürəsi boyunca dördayaqlı heyvan kimi gəzməlidir.

Fikir verin! İnsan bu dünyada nə qədər sərvət, var-dövlət və zənginlik əldə edirsə, o bir inək qədər azad ola bilməyəcək. Çünki bu kök inəklər geniş düzənlikdə azad bir şəkildə gəzib dolanırlar. Bütün çöllər və çəmənlər otlamaq üçün onların ixtyarındadır, bütün bulaqlar və çaylar su içmək üçün onlara məxsudur! Onlar nə qədər otlasalar da, otlaqlar tükənən deyil! Bu aydındır ki, onlar bu maddi nemətləri ən yüksək imkanlarla əldə ediblər.

Bundan daha mükəmməl bir həyat quşların həyatıdır. Bir quş dağın zirvəsində, yüksəklikdə, titrəyən budaq üstündə şahların saraylarından gözəl olan bir yuva qurmuşdur! Hava son dərəcə təmiz, su sərin və büllur kimi şəffaf, mənzərə ovsunlayıcı və məftunedicidir. Belə gözəl bir ortamda o öz sayılı günlərini keçirir. Düzlərin bütün məhsulu onlara məxsusdur, zərrə qədər zəhmət çəkmədən bu sərvəti əldə etmişlər. Odur ki, insan bu dünyada nə qədər irəli gedirsə getsin, o quşun səviyyəsinə qalxa bilməz! Beləliklə bu aydın olur ki, bu dünyanın işlərində, insan ölüm anına qədər nə qədər çalışsa və zəhmət çəksə də, o, balaca bir quşun malik olduğu bolluq, azadlıq və sərbəstliyi əldə edə bilməyəcək. Bu bir faktı təsdiq edir və isbat edir ki, insan bu müvəqqəti dünyadakı həyat üçün yaradılmamışdır – xeyr, əksinə, o sonsuz kamilliklər əldə etmək üçün, insanlıq aləminin ucalığana nail olmaq üçün, ilahi astanaya cəzb olunmaq və əbədi səltənət taxtında əyləşmək üçün yaradılmışdır!

Bəha’ul-Əbha sizin üzərinizə olsun!

Hər hansı yerə təbliğ səfərinə çıxan kəs, qoy bu duanı qürbət ölkələrdə səfəri zamanı gecə və gündüz oxusun.

Ey Allah, mənim Allahım! Sən məni görürsən, Sənin Əbha Mələkutuna məftun halda ona cəzb olunmuşam. Bəşərin arasında Sənin məhəbbətinin atəşindən alovlanmışam, Sənin mələkutunun bu geniş və ucsuz-bucaqsız torpaqlarda carçısıyam, Səndən başqa hər şeydən ayrılmışam, Sənə təvəkkül etmişəm, rahatlıq və dincliyimi tərk etmişəm, doğma evimdən uzaqlarda, bu diyarlarda dolaşıram, üzü üstə torpağa düşən bir qəribəm, Sənin uca Astananda itaətkaram, Sənin qüdrətli cəlalının səmasına təslim olmuşam, gecələrin səssizliyində və dan yeri söküləndə Sənə dua edir, səhərlər və axşamlar Səni çağırır və yalvarıram, Sənin Əmrinə xidmət etmək, Sənin təlimlərini yaymaq, Şərq və Qərb boyunca Sənin Sözünü ucaltmaq üçün mənə kömək eylə.

Ya Rəbb! Mənim belimi gücləndir, mənə kömək eylə ki, Sənə ən güclü səylə xidmət edim, yalqız və köməksiz halda bu diyarlarda məni təkbaşıma buraxma.

Ya Rəbb! Yalnızlığımda Səninlə ünsiyyətə mənə izn ver və bu qərib ellərdə mənim munisim ol.

Həqiqətən, Sən arzu etdiyin hər bir şeydə istədiyin kəsə təyid əta Edənsən və həqiqətən, Sən Qüvvət və Qüdrət Sahibisən.

**8**

**Birləşmiş Ştatlar və Kanada Bəhailərinə ünvanlanmış Lövh**

*19 aprel 1916-cı ildə, Bəhcidəki evdə həzrət Əbdül-Bəhanın otağında;*

*20 apreldə Bəhcidəki evdə, zairlərin otağında;*

*22 apreldə Həzrət Bəhaullahın Məqamına*

*bitişik bağda nazil olmuş və Birləşmiş Ştatlar və Kanada*

*bəhailərinə ünvanlanmışdır.*

*Odur Allah!*

*Ey Bəhaullahın Həvariləri!*

*Həyatım sizə fəda olsun!*

Vəd Olunmuş Kəsin Mübarək Şəxsiyyəti Müqəddəs Kitabda Ordular – səmavi qoşunlar – Rəbbi kimi şərh edilmişdir. Səmavi qoşunlar dedikdə o ruhlar nəzərdə tutulur ki, onlar insan aləmindən tamamilə azad olmuş, səmavi ruhlara çevrilmiş və ilahi mələklər olmuşlar. Bu cür ruhlar Həqiqət Günəşinin şüalarıdır ki, bütün qitələri işıqlandıracaqlar. Onların hər biri əlində şeypur tutmuş, bütün diyarlara həyat nəfəsi üfürürlər. Onlar insan xüsusiyyətlərindən və təbiət aləminin qüsurlarından qurtulur, Allahın xüsusiyyətləri ilə xarakterizə olunur və Rəhmanın rayihələrinə cəlb olunurlar. Məsihin Onunla dolmuş həvariləri kimi, bu ruhlar da Zati-müqəddəsləri Həzrət Bəhaullahla dolmuşlar; yəni Həzrət Bəhaullahın məhəbbəti bu insanların bədənlərinin hər bir orqanına, üzvünə və hissəsinə elə hakim olmuşdur ki, insan aləminin həvəslərinə heç bir təsir yeri qoymur.

Bu ruhlar Allahın ordusudur, şərqin və qərbin fatehləridir. Onlardan hər hansı biri üzünü bir istiqamətə döndərsə və insanları Allahın Mələkutuna səsləsə, bütün ruhani qüvvələr və rəbbani təyidlər ona dəstək olmağa və gücləndirməyə yüyürəcəklər. O bütün qapıların açılmasına, bütün möhkəm qalaların və alınmaz qəsrlərin yerlə yeksan olmasına şahid olacaqdır. Tək və yalnız o, dünyanın qoşunlarına hücum çəkəcək, bütün ölkələrin sağ və sol cinahlarını məğlub edəcək, bütün millətlərin qoşunlarının cəbhə xəttini yaracaq və hücumunu yer kürəsinin düz ortasına qədər aparacaqdır. Allahın Ordularının mənası budur.

Həzrət Bəhaullahın bu məqama yetişən möminlərindən hər hansı biri Həzrət Bəhaullahın cəngavəri kimi tanınacaq. Ona görə də cani-dildən çalışın ki, bu uca və ali məqama çatasınız, əbədi şöhrət taxtında qərar tutasınız, başınızı Mələkutun parlaq cəvahirləri əsrlərə və dövrlərə işıq saçacaq tacı ilə bəzəyəsiniz.

Siz ey mehriban dostlar! Comərdliyinizi artırın, səmanın yüksəkliyinə uçun ki, sizin mübarək ürəkləriniz günbəgün Həqiqət Günəşinin, yəni Həzrət Bəhaullahın şüaları ilə daha da parlasın; ruhlar hər an yeni həyat əldə etsin və təbiət aləminin qaranlığı tamamilə qovulsun; beləliklə siz nur təcəssümü və ruh mücəssəməsi olasınız, bu dünyanın rəzil məsələlərindən tamamilə xəbərsiz və ilahi aləmin işləri ilə məşğul olasınız.

Həzrət Bəhaullahın sizin qarşınızda açdığı geniş qapılara baxın! Sizin nail olmalı olduğunuz məqamın necə uca və yüksək olmasına fikir verin. Sizə necə bir misilsiz lütf əta edilmişdir. Biz bu piyalədən məst olsaq, bu yer kürəsinin hökmranlığı bizim nəzərimizdə uşaq oyunundan da aşağı olacaqdır. Əgər meydana bütün dünyanın hökmranlıq tacını qoysalar və bizim hər birimizi bunu qəbul etməyə dəvət etsələr, biz aşağı enməz və bunu qəbul eməkdən imtina edərik.

Lakin bu ali məqama yetişmək müəyyən şərtlərin yerinə yetirilməsindən asılıdır:

Birincisi, Allahın Əhdində sabit olmaqdır. Zira Əhdin gücü Həzrət Bəhaullahın Əmrini azmış insanların şübhələrindən qoruyacaqdır. Bu, Allahın Əmrinin alınmaz qalası və Allahın dininin möhkəm sütunudur. Bu gün Bəhai dünyasının birliyini Allahın Əhdindən başqa heç bir qüvvə saxlaya bilməz; əks təqdirdə ixtilaf ən güclü tufan kimi bəhai dünyasını saracaqdır. Bu aydındır ki, insanlıq aləminin birlik oxu Əhdin gücüdür və başqa heç nə deyil. Əgər əhd olmasaydı, Uca Qələmdən bu nazil olmasaydı və Əhd Kitabı, Həqiqət Günəşinin şüaları kimi dünyanı işıqlandırmasaydı, Allahın Əmrinin qüvvələri tamamilə parçalanacaq və öz ehtiras və nəfslərinin əsiri olan müəyyən şəxslər əllərinə bir balta alacaq və bu Mübarək Ağacın kökünü baltalayacaqlardı. Hər bir kəs öz istəyini irəli sürəcək, hər bir fərd öz fikrini səsləndirəcəkdi! Bu əzəmətli Əhdə baxmayaraq, bir neçə qafil şəxs atlarını döyüş meydanına çapmış və fikirləşmişlər ki, bəlkə, Allahın Əmrinin təməlini zəiflədə bilərlər, amma Allaha həmd olsun ki, onların hamısı peşimançılıq və ziyana uğradılar, və çox keçməz onlar özlərini ağrılı-acılı bir məyusluq içərisində görəcəklər. Ona görə də, ilk başda möminlər addımlarını Əhddə möhkəm etməlidirlər ki, Həzrət Bəhaullahın təyidləri onları hər tərəfdən sarsın, Mələy’i-Əlanın qoşunları onların yardımçı və dəstəkçisi olsun, Əbdül-Bəhanın öyüd və nəsihətləri daşda hək olunmuş şəkillər kimi onların ürəklərinin lövhələrində daimi və silinməz olsun.

İkinci şərt: möminlər arasında ülfət və məhəbbət. Səmavi dostlar bir-birinə cəzb olunmalı və bir-birilərinə heyran olmalıdırlar, həyatlarını bir-biriləri üçün fəda etməyə hər zaman hazır və istəkli durmalıdırlar. Möminlər arasından biri başqasını görərsə, bu dodaqları susuzluqdan çatlamış birinin həyat suyu çeşməsinə yetişməsi, yaxud aşiqin məşuqu ilə görüşməsi kimi olmalıdır. Zira müqəddəs Məzhərlərin gəlişindəki ən böyük ilahi hikmətlərdən biri budur: ruhlar bir-birilərini tanısınlar və bir-biriləri ilə yaxın olsunlar; Allaha məhəbbətin gücü onların hamısını bir dənizin dalğaları, bir gülşənin gülləri, bir səmanın ulduzları etsin. Müqəddəs Məzhərlərin gəlişindən məqsəd budur! Ən böyük bəxşiş möminlərin ürəklərində özünü göstərəndə təbiət aləmi dəyişəcək, imkanat dünyasının zülməti yox olacaq və səmavi nurlanma əldə ediləcək. Onda bütün dünya Əbha cənnətinə çevriləcək, Allahın möminlərinin hər biri ecazkar meyvələr gətirən mübarək bir ağac olacaq.

Ey dostlar! Ülfət! Ülfət! Sevgi! Sevgi! Birlik! Birlik! Ta ki Bəhai Əmrinin qüdrəti üzə çıxsın və mövcudat aləmində aşkar olsun! Mənim düşüncələrim sizə yönəlib, ürəyim sizləri xatırlamaqdan çırpınır. Mənim qəlbimin sizin məhəbbətinizlə necə alışıb yandığını bilsəydiniz, sizin ürəklərinizdən elə böyük bir xoşbəxtlik axardı ki, siz bir-birinizə məftun olardınız.

Üçüncü şərt: Mübəlliğlər davamlı olaraq, qitənin bütün hissələrinə, xeyr, bəlkə dünyanın hər yerinə mühacirət etməlidirlər, amma onlar Amerika şəhərlərinə səfər edən Əbdül-Bəha kimi səfər etməlidirlər. O hər cür bağlılıqdan arınmış və azad olmuş, son dərəcə inqita içində idi. Necə ki, Müqəddəs Məsih buyurur: “Ayaqlarınızdan hər bir tozu belə çırpın.”1(İncil, Matta 10:14)

Siz görmüşsünüz ki, Amerikada olanda çoxlu insanlar son dərəcə yalvarış və rica ilə bəzi hədiyyələr vermək istəyirdilər, lakin bu bəndə, Kamal`i-Mübarəkin nəsihət və əmrlərinə uyğun olaraq, heç bir şey qəbul etmədi, hərçənd müəyyən vaxtlarda biz ən gərgin sıxıntıda idik. Lakin digər tərəfdən, əgər bir insan Allah xatirinə, könüllü və pak bir niyyətlə, bir ianə vermək istəyirsə (mübəlliğin xərclərini qarşılamaq üçün), ianə verəni şad etmək üçün mübəlliğ kiçik bir məbləği qəbul edə bilər, lakin o son dərəcə qənaətcil yaşamalıdır.

Məqsəd budur: mübəlliğin niyyəti pak, qəlbi azad, ruhu cəzb olunmuş, fikri sakit, qətiyyəti möhkəm, comərdliyi uca, Allaha məhəbbətdə şölə saçan məşəl olmalıdır. O belə olarsa, onun pak nəfəsi hətta qayaya belə təsir edəcək; əks halda heç bir səmərə hasil olmayacaq. Qəlb kamilləşməyincə, o başqalarının qüsurlarını necə aradan qaldıra bilər? Allahdan başqa hər şeydən ayrılmayınca, o başqalarına necə inqita öyrədə bilər?

Qısası, ey Allahın möminləri! Səy qoyun ki, Allahın dininin elan edilməsində və Onun rayihələrinin yayılmasında hər bir vasitədən istifadə edəsiniz.

Bütün başqa şeylərlə yanaşı, təbliğ üçün görüşlərin keçirilməsidir ki, mübarək ruhlar və möminlərin arasından yaşlılar Allaha məhəbbətdə gəncləri təlim məktəbində bir yerə toplasınlar və onlara bütün ilahi sübutları və inkaredilməz dəlilləri öyrətsinlər, Əmrin tarixini izah edib aydınlaşdırsınlar, Vəd Olunmuş Kəs barədə müqəddəs kitablarda və risalələrdə yazılmış və bu günə qədər gəlib çıxmış kəhanət və dəlilləri şərh etsinlər ki, gənclər bütün bu sahələrdə mükəmməl biliyə malik olmaqla iştirak etsinlər.

Eynilə də, mümkün olan yerlərdə Lövhlərin tərcüməsi üçün bir komitə təşkil edilməlidir. Fars, ərəb və digər xarici dilləri öyrənmiş və ya xarici dillərdən birini bilən və bu sahədə ixtisaslaşmış səriştəli insanlar bu Zühurun sübutları olan Lövh və Kitabların tərcüməsinə, o kitabların çapına və yer kürəsinin qitələri boyunca yayılmasına başlamalıdırlar.

O cür də, *Star of the West* *(Qərbin Ulduzu)* jurnalı da müntəzəmliklə nərş edilməli, lakin onun məzmunu Allahın Əmrinin elanı olmalıdır ki, həm şərq, həm də qərb ən vacib hadisələr haqqında məlumat alsınlar.

Qısası, bütün görüşlərdə, istər ictimai, istərsə də xüsusi olsun, sözü gedən mövzudan başqa heç nə müzakirə olunmamalı və bütün məqalələr Allahın Əmrinin ətrafında cəmləşməlidir. Xaotik söhbətlərə yer verilməməlidir, mübahisə isə tamamilə qadağandır.

Müxtəlif istiqamətlərdə səyahət edən mübəlliğlər getdikləri ölkənin dilini bilməlidirlər. Məsələn, yapon dilini kifayət qədər bilən bir şəxs Yaponiyaya gedə bilər, yaxud çin dilini bilən bir şəxs Çinə gedə bilər və s.

Qısası, bu dünya müharibəsindən sonra, insanlar ilahi təlimlərə qulaq vermək üçün qeyri-adi qabiliyyət əldə ediblər, çünki bu müharibənin hikməti budur: hamıya sübut olunsun ki, müharibə atəşi dünyanı yaxır, halbuki sülh şüaları dünyanı nurlandırır. Biri ölümdür, digəri isə həyat; bu məhv olmadır, o biri isə ölümsüzlükdür; biri ən böyük fəlakətdir, o biri isə ən böyük nemətdir; bu zülmətdir, o biri işıqdır; bu əbədi rəzalətdir, digəri isə əbədi şərəfdir; biri insanlıq təməlinin dağıdıcısıdır, o biri isə insan nəslinin firavanlığının əsasını qoyandır.

Beləliklə, bir sıra insanlar qalxa və yuxarıda qeyd olunan şərtlərə uyğun olaraq dünyanın bütün yerlərinə yürüş edə bilərlər, xüsusilə, Amerikadan Avropaya, Afrikaya, Asiya və Avstraliyaya və Yaponiya və Çinə mühacirət edə bilərlər. Eynilə də, mübəlliğlər və möminlər Almaniyadan Amerika, Afrika qitələrinə, Yaponiya və Çinə gedə bilərlər; qısası, onlar yer kürəsinin bütün qitələrinə və adalarına mühacirət edə bilərlər. Beləliklə, qısa bir vaxtda, son dərəcə gözəl nəticələr əldə edilər, ümumdünya sülhü dünyanın zirvəsində dalğalanar, insanlıq aləminin birlik nuru kainatı işıqlandırar.

Qısası, ey Allahın möminləri! İlahi Kitabın mətni budur: əgər iki insan ilahi məsələlər barəsində mübahisə və qovğa edirsə, ayrılıq salır və çəkişirsə, hər ikisi səhv edir. Allahın bu təkzibedilməz qanununun hikməti budur: Ki, Allahın möminlərindən iki insan arasında heç bir mübahisə və çəkişmə qalxa bilməz; onlar bir-biri ilə sonsuz dostluq və məhəbbətlə danışmalıdırlar. Cüzi də olsa, ziddiyyət izi meydana çıxarsa, onlar sükut etməli və hər iki tərəf müzakirələrini saxlamalıdır, lakin məsələnin həqiqətini Şərhçidən soruşmalıdırlar. Bu sorğulanmaz bir hökmdür!

Üzərinizə Bəha’ul-Əbha olsun!

**Dua**

Ey Allah, mənim Allahım! Sən görürsən, qara zülmət bütün diyarları necə bürüyür. Bütün ölkələr ixtilaf atəşində necə yanırlar, müharibə və qətliam Şərq və Qərbi necə oda qalayıb. Qanlar tökülür, bədənlər torpağa sərilib, üzülmüş başlar savaş meydanında toz-torpağa düşüb.

Ya Rəbb! Bu nadanlara yazığın gəlsin, onlara əfv və bağış gözlərilə bax. Bu atəşi söndür ki, üfüqləri tutan bu qara buludlar dağılsın, Həqiqətən Günəşi barış şüalarını saçsın, bu qaranlıq qovulsun və sülhün parlaq nuru öz şəfəqlərini bütün ölkələrin üzərinə yaysın.

Ya Rəbb! Xalqları nifrət və ədavət dəryasının burulğanından çıxar, onları bu qatı zülmətdən qurtar. Ürəklərini birləşdir, sülh və barış nuru ilə gözlərini işıqlandır. Onları savaş və qırğın uçurumundan qurtar, azğınlıq qaranlığından xilas eylə. Onların gözlərindən pərdəni qaldır və ürəklərini hidayət işığı ilə nurlandır. Onlarla inayət və mərhəmətinlə davran, qüdrətliləri titrədən ədalətin və qəzəbinlə onlarla rəftar etmə.

Ya Rəbb! Müharibələr uzanır. Bədbəxtlik və həyəcanlar çoxalıb və hər bir çiçəklənən diyar viran qalıb.

Ya Rəbb! Ürəklər sıxıntıda, qəlblər iztirabdadır. Bu bədbəxtlərə rəhm eylə, onları öz ifrat ehtiraslarına buraxma.

Ya Rəbb! Öz ölkələrində təvazökar və itaətkar ruhlar meydana çıxar, o ruhlar ki, üzləri hidayət şüaları ilə nurlanıb, bu dünyadan əllərini üzüblər, Sənin Adını ucaldır, tərifini söyləyirlər və bəşərin arasında Sənin müqəddəslik ətirlərini yayırlar.

Ya Rəbb! Onların belini gücləndir, kəmərlərini qurşa və ürəklərini Sənin məhəbbətinin ən böyük əlamətləri ilə heyran eylə.

Ya Rəbb! Həqiqətən, onlar zəifdirlər, Sən isə Qüvvətli və Qüdrətlisən; onlar acizdirlər, Sən isə Köməkedən və Mərhəmətlisən.

Ya Rəbb! Asilik dəryaları dalğalanır və bu təlatümlər ancaq Sənin bütün diyarları əhatə edən hüdudsuz fəzlinlə sakitləşə bilər.

Ya Rəbb! Həqiqətən, insanlar ehtiras uçurumuna yuvarlanıblar və Sənin sonsuz kəramətindən başqa heç nə onları xilas edə bilməz.

Ya Rəbb! Bu azmış nəfs qaranlığını qov və Sənin məhəbbətinin tezliklə bütün ölkələri nurlandıracaq çırağıyla ürəkləri nurlandır. Sənin rahiyələrini yaymaq və Sənin Təlimlərini bəyan etmək üçün vətənlərini, ailələrini və uşaqlarını tərk edərək Sənin Camalına məhəbbətləri xatirinə qürbət diyarlara yayılmış dostlarını müvəffəq eylə. Yalqızlıqlarında onların həmdəmi, yad torpaqlarda onların köməyi və kədərlərini dağıdan ol, bəla zamanı isə onların təsəlli verəni ol. Susuzluqlarında sərinləşdirici içkisi, xəstəliklərində şəfaverici dərmanı və ürəklərinin həsrət atəşinə məlhəm ol.

Həqiqətən, Sən Ən Səxavətli, bol fəzl Sahibisən, həqiqətən, Sən Şəfqətli və Mərhəmətlisən.

**9**

**Şimal-şərq ştatlarının bəhailərinə ünvanlanmış Lövh**

*2 fevral 1917-ci ildə, həzrət Əbdül-Bəhanın Hayfadakı evində,*

*İsmayıl Ağanın otağında nazil olmuş və Birləşmiş Ştatların*

*şimal-şərq ştatlarının bəhailərinə ünvanlanmışdır:*

*Men, Massaçusets, Nyu Hempşir,*

*Rod Aylend, Konnektikut, Vermont, Pensilvaniya,*

*Nyu Cersi və Nyu York.*

*Odur Allah!*

*Ey gerçək dostlar:*

Bütün ölkələr tək Haqq Allahın nəzərində bir ölkədir, bütün şəhərlər və kəndlər bərabər əsaslıdırlar. Heç biri o birisindən üstün deyil. Onların hamısı Allahın tarlası və insan ruhlarının məskənidir. İman və iqanla, biri o birisindən üstünlük qazanmışdır, lakin məskəni şərəfləndirən sakindir, bəzi ölkələr fərqliliyə nail olublar və şöhrətli bir mövqe əldə ediblər. Məsələn, baxmayaraq ki, Avropa və Amerikanın bəzi ölkələri əlverişli iqlimləri, sularının şəfavericiliyi, dağlarının, düzlərinin və çöllərinin gözəlliyi ilə başqa ölkələrdən fərqlənirlər və üstündürlər, amma Fələstin bütün millətlərin şöhrət yeri olmuşdur, çünki İbrahimin zamanından tutmuş Peyğəmbərlərin Möhürünə (Həzrət Məhəmməd) qədər bütün müqəddəs və ilahi Məzhərlər ya bu ölkədə yaşamış, ya oraya köçmüş, ya da oradan keçmişlər. Eynilə də, Məkkə və Mədinə sonsuz şan-şöhrətə nail olmuşdur, çünki Peyğəmbərlik oradan nur saçmışdır. Bu səbəbdən də, Fələstin və Hicaz bütün başqa ölkələrdən seçilmişdir.

Eynilə də, Amerika qitəsi, harada ki Onun nuru üzə çıxmalıdır, Onun Dininin sirləri aşkar olmalıdır, harada ki möminlər yaşayacaq və azad insanlar toplaşacaqlar, tək Haqqın nəzərində belədir. Ona görə də, onun hər bir parçası mübarəkdir: amma bu doqquz ştat iman və iqanla sevimli olmuşlar, bu üstünlük səbəbindən də onlar ruhani imtiyaz qazanmışlar. Onlar bu nemətin dəyərini başa düşməlidirlər; çünki onlar belə bir lütf almışlar və bu ən böyük bəxşişə görə şükr etmək üçün, onlar ilahi rayihələri yaymaq üçün ayağa qalxmalıdırlar ki, Quranın mübarək ayəsi – “Allah göyün və yerin nurudur: Onun nuru içində çıraq olan bir taxçaya bənzər, çıraq isə qəndilin içindədir; qəndil də sanki parlaq bir ulduzdur. O, Mübarək Ağacın, nə şərqdən, nə də qərbdən olan bir zeytunun yağından yandırılır; Onun heç nəyə ehtiyacı yoxdur, amma ona heç bir od toxunmasa da, yağı sanki işıq verir. O nur üstünə nurdur. Allah istədiyini Öz nuruna qovuşdurur” 1 Quran, 24:35 – gerçəyə çevrilsin.

O buyurur: təbiət aləmi qaranlıq dünyasıdır, çünki o min günahın mənbəyidir; xeyr, o, bəlkə zülmət üstünə zülmətdir. Təbiət aləminin nurlanması Həqiqət Günəşinin şəfəqlərindən asılıdır. Hidayət fəzli bilik və hikmət qəndilində yandırılmış şama bənzər və o bilik və hikmət qəndili insanlıq aləminin ürəyinin güzgüsüdür. O işıqsaçan qəndilin yağı Mübarək Ağacın meyvələrindəndir, o yağ isə o qədər safdır ki, o odsuz da yanır. İşığın gurluğu ilə qəndilin şəffalığı və güzgünün təmizliyi bir araya gətiriləndə o nur üstünə nurdur.

Qısası, bu doqquz mübarək ştatda Əbdül-Bəha çox səfərlər etdi, səmavi kitabların hikmətlərini izah etdi və rayihələri yaydı. Bu ştatların əksəriyyətində O, ilahi Binanın təməlini qoydu və təbliğ qapılarını açdı. O ştatlarda O, təmiz toxumlar səpdi və mübarək ağaclar əkdi.

İndi Allahın inananları və Mərhəmətlinin kənizləri bu tarlaları sulamalı və son dərəcə güclə bu səmavi bitkilərin becərilməsi ilə məşğul olmalıdırlar ki, bu toxumlar cücərsin və böyüsün, firavanlıq və nemət gerçək olsun, çoxlu zəngin və bol məhsul toplansın.

Allahın Mələkutu pak və xam torpaq sahibi olan bir əkinçiyə bənzəyir. Orada səmavi toxumlar səpilmişdir, ilahi inayət buludları yağmur yağdırır və Həqiqət Günəşi işıq saçır.

İndi bütün bu nemətlər bu doqquz ştatda vardır və ortalıqdadır. İlahi Bağban o müqəddəs torpağın yanından keçmiş və rəbbani təlimlərdən pak toxumları o sahəyə səpmişdir; Allahın kərəm yağışları onun üzərinə yağmış Həqiqət Günəşinin istisi – yəni rəhmani təyidlər – ən parlaqlıqla şölə saçmaqdadır. Mənim ümidim budur ki, o mübarək ruhların hər biri bənzərsiz və misilsiz bir suçu olsun, Amerikanın şərqi və qərbi həzverici bir cənnətə çevrilsin ki, sizin hamınız Mələy’i-Əladan “Xoş sizin halınıza, bir daha xoş sizin halınıza!” nidasını eşidəsiniz.

Salam və təriflər olsun sizə!

Aşağıdakı dua mübəlliğlər və dostlar tərəfindən gündəlik oxumaq üçündür:

Sən Ey Mehriban Allah! Təriflər olsun Sənə ki, hidayət yollarını bizə göstərdin, mələkut qapılarını açdın və Həqiqət Günəşi vasitəsilə Özünü aşkar etdin. Korlara Sən işıq verdin; karlara Sən eşitmə əta etdin; Sən ölüləri diriltdin; kasıbları varlı etdin; yolunu azanlara Sən yol göstərdin; dodaqları susuzluqdan quruyanları hidayət çeşməsinə yönəltdin; Sən izn verdin ki, yanan balıq həqiqət dəryasına yetsin; sərgərdan quşları fəzl gülşəninə Sən dəvət etdin.

Sən Ey Ən Qüdrətli! Biz Sənin bəndələrinik və Sənin fəqirlərinik; biz uzaq düşmüşük, Sənin hüzurunun həsrətindəyik; Sənin çeşmənin suları üçün susamışıq. Xəstəyik, şəfanı diləyirik. Biz Sənin yolunda gedirik, Sənin ətirlərini yaymaqdan başqa bir məqsədimiz ya bir ümidimiz yoxdur, ta ki, bütün ruhlar qalxıb: “Ey Allah, bizi doğru yola yönəlt” deyə səslənsinlər. Qoy onların gözləri açılsın ki, nuru görsünlər, cahillik zülmətindən azad olsunlar. Qoy onlar hidayət çırağınıın ətrafında toplaşsınlar. Qoy binəsib qalan kəs pay alsın. Qoy məhrum qalanlar Sənin sirlərinə vaqif olsunlar.

Ey Ən Qüdrətli! Bizə mərhəmət nəzərilə bax. Səmavi təyid əta eylə. Bizə Müqəddəs Ruhun nəfəsini bəxş eylə ki, Sənə xidmətdə biz kömək alaq və bu diyarlarda parlaq ulduzlar kimi, Sənin hidayət nurunla şölə saçaq.

Həqiqətən, Sən Qüvvətlisən, Qüdrətlisən, Hikmətli və Görənsən.

**10**

**Cənub Ştatlarının bəhailərinə ünvanlanmış Lövh**

*3 fevral 1917-ci ildə, Hayfada, İsmayıl Ağanın*

*otağında nazil olmuş və Birləşmiş Ştatların*

*on altı cənub ştatının bəhailərinə ünvanlanmışdır:*

*Delaver, Merilend, Virciniya, Qərbi Virciniya, Şimali Karolina, Cənubi Karolina, Corciya, Florida, Alabama, Missisipi, Tennessi, Kentukki, Luiziana, Arkanzas, Oklahoma və Texas.*

*Ey mübarək, möhtərəm ruhlar:*

Qədim zamanların filosofları, orta əsrlərin mütəfəkkirləri, bu və keçən əsrin alimləri bu faktda razılaşırdılar ki, insanın məskunlaşması üçün ən yaxşı və ən ideal region mülayim zonadır, çünki bu qurşaqda zəka və ideyalar yetkinliyin ən yüksək dərəcəsinə yüksəlir, sivilizasiyanın qabiliyyət və bacarığı özünü tam parlaqlığı ilə göstərir. Tarixi tənqidi nöqteyi-nəzərdən və nüfuzedici bir gözlə oxuyanda, aydın olur ki, məşhur insanların əksəriyyəti mülayim zonalarda doğulmuş, böyümüş və işlərini görmüşlər, həddən artıq isti və həddən artıq soyuq zonalardan isə çox, çox az kimsə çıxmışdır.

İndi Birləşmiş Ştatların bu on altı cənub ştatları mülayim zonada yerləşmişdir, bu zonalarda isə təbiətin mükəmməl gözəllikləri bütünlüyü ilə zahir olmuşdur. Havanın mülayimliyi, mənzərə və relyefin gözəlliyi, ölkənin coğrafi konfiqurasiyası ağıl və zəka fəzasında böyük təsir göstərir. Bu fakt müşahidə və təcrübə ilə yaxşı nümayiş etdirilir.

Hətta müqəddəs, ilahi Məzhərlər belə, son dərəcə tarazlı təbiətə malik olmuşlar, onların bədənlərinin səhhəti və sağlamlığı ən mükəmməl olmuş, qədd-qamətləri fiziki cəhətdən güclü, qüvvələri mükəmməl bir nizamla işləmiş, zahiri duyğuları batini qavrayışları ilə bağlı olmuş, qeyri-adi stabillik və uzlaşma ilə fəaliyyət göstərmişdir.

Ona görə də bu on altı ştatda, onlar başqa ştatlarla təmasda olduqlarından və onların iqlimi son dərəcə mülayim olduğundan, heç şübhəsiz ilahi təlimlər özlərini daha parlaq təcəllilərlə göstərməli, Müqəddəs Ruhun nəfəsi nüfuzedici bir güclə təzahür etməli, Allaha məhəbbət dəryası daha yüksək dalğalarla təlatümə gəlməli, ilahi məhəbbət gülşəninin nəsimləri daha sürətlə əsməli, müqəddəslik rayihələri daha iti və tezliklə yayılmalıdır Həmd olsun Allaha ki, ilahi yağmurlar sonsuzdur, rəbbani prinsiplərin təranəsi ən yüksək təsir dərəcəsindədir, ən böyük Günəş mükəmməl parlaqlıqla şəfəq saçır, Mələy’i-Əlanın qoşunu qalibiyyətli bir güclə həmlə edir, dillər qılıncdan kəsərlidir, ürəklər eletrik işığından daha nurludur, dostların comərdliyi keçmiş və gələcək nəsillərin comərdliyindən daha üstündür, qəlblər əsrarəngiz bir surətdə cəzb olunmuşdur, Allaha məhəbbət atəşi alışmışdır.

Bu zamanda və bu dövrdə, biz özümüzü bu böyük fürsətə verməliyik. Biz bir an da fəaliyyətsiz oturmamalıyıq; Biz özümüzü rahatlıqdan, dinclikdən, sakitlikdən, maldan, mülkdən, həyat və maddi şeylərə bağlılıqdan ayırmalıyıq. Biz hər şeyi O Ucalar Ucasına, Mövcudatın Malikinə fəda etməliyik ki, Mələkutun qüvvələri daha çox nüfuz etsin və bu Yeni dövrənin təcəlliləri fikir və təsəvvür fəzalarını nurlandırsın.

İyirmi üç ilə yaxındır ki, Allahın rayihələri Amerikaya yayılmışdır, lakin heç bir layiqli və yaraşan hərəkət müşahidə olunmamış, heç bir sürəkli bəyan və sürət müşahidə olunmamışdır. İndi mənim ümidim budur ki, səmavi qüvvə, Mərhəmətlinin rayihələri, anlayış cazibələri, ilahi feyzlər, səmavi ordular və ilahi məhəbbət çeşməsinin çağlamaları ilə Allahın inananları qalxsınlar və qısa bir vaxtda ən gözəl fayda öz gözəlliyini açsın, Həqiqət Günəşi elə bir parlaqlıqla şəfəq saçsın ki, təbiət aləminin qaranlığı tamamilə dağılsın və qovulsun; Hər bir guşədən ən gözəl təranələr ucalsın, sübh quşları elə nəğmələrlə ötsünlər ki, insanlıq aləmi canlansın və hərəkətə gəlsin, bərk cisimlər ərisin, daş qəlblər qanadlarını açsın və Allaha məhəbbət hərarəti ilə səmaya uçsun.

Təxminən iki min il öncə, Ermənistan qatı bir zülmətə bürünmüşdü. Məsihin həvarilərindən mübarək bir şəxs o yerlərə getdi, və onun səyləri ilə, çox keçmədən o yerlər nurlandı. Mələkutun gücünün necə işləməsi beləcə üzə çıxdı.

Ona görə də, Mərhəmətlinin təyidlərinə və Ucalar Ucasının yardımlarına əmin olun; bu dünyanın fövqünə qalxın, ondan və onun sakinlərindən arının; imkan verin ki, sizin səyləriniz hamının rifahı üçün işləsin; yerə bağlılıqlarınızı kəsin və ruh cövhəri kimi yüngül və lətif olun. Sonra möhkəm qətiyyətlə, pak ürəklə, nəşəli ruh və bəlağətli bir dillə ilahi prinsiplərin elanı ilə məşğul olun ki, insanlıq aləminin birliyi öz çadırını Amerikanın zirvəsində qursun və dünyanın bütün millətləri ilahi siyasətə riayət etsin. Bu yəqindir ki, ilahi siyasət bütün bəşərə qarşı ədalətli və mehriban olmaqdır. Zira dünyanın bütün millətləri Allahın sürüsüdür, Allah isə qayğıkeş çobandır. O bu sürünü yaratmışdır. O onları qorumuş, saxlamış və tərbiyələndirmişdir. Bundan daha böyük iltifat olarmı? Biz isə hər an yüz min təşəkkür etməliyik ki, Allaha həmd olsun, biz bütün cahil təəssübkeşliklərdən azad olmuşuq, Allahın bütün sürüsünə mehribanıq, və bizim ən böyük ümidimiz hamıya xidmət etmək, xeyirxah ata kimi hər kəsi tərbiyə etməkdir.

Sizlərə salam və təriflər olsun!

Bu ştatların şəhərləri, kəndləri, obaları boyunca səfər edən və Allahın rayihələrini yayan hər bir insan bu münacatı hər səhər oxumalıdır:

Ey mənim Allahım! Ey mənim Allahım! Heçliyim və zəifliyimlə Sən məni görürsən, böyük bir məsuliyyət altına girmişəm, kütlələr arasında Sənin sözünü ucaltmaq və Sənin təlimlərini insanlar arasında yaymaq üçün ayağa qalxmaq əzmindəyəm. Əgər Sən Müqəddəs Ruhun nəfəsilə mənə kömək etməsən, mən necə müvəffəq ola bilərəm. Mənə kömək eylə, Sənin cəlal səltənətinin qoşunları ilə qələbə çalım və mənə təyidini nazil eylə ki, o, təkbaşına kiçik bir cücünü qartala, bir damlanı çaylara və dənizlərə, zərrəni isə səyyarə və günəşlərə çevirər!

İlahi! Mənə Sənin müzəffər və güclü qüdrətinlə kömək et ki, dilim Sənin tərifini və əlamətlərini bütün insanlar arasında söyləsin və mənim ruhum Sənin məhəbbət və irfan şərabınla dolub daşsın.

Sən Qadir və İstədiyini Edənsən.

**11**

**Mərkəzi Ştatların Bəhailərinə ünvanlanmış Lövh**

*8 fevral 1917-ci ildə, Əkkada, Əbbudun evində,*

*Həzrət Bəhaullahın otağında nazil olmuş*

*və Birləşmiş Ştatların on iki Mərkəzi Ştatının bəhailərinə*

*ünvanlanmışdır: Miçiqan, Viskonsin, İllinoys, İndiana,*

*Ohayo, Minnesota, Ayova, Missuri, Şimali Dakota,*

*Cənubi Dakota, Nebraska və Kanzas.*

*Odur Allah!*

*Ey köhnə möminlər və yaxın dostlar:*

Allah ulu Quranda belə buyurur: “O Öz mərhəmətini istədiyi kəsə məxsus (təyin) edər.”1 (Quran 2:105, 3:74) Birləşmiş Ştatların bu on iki mərkəzi ştatı Amerikanın ürəyi kimidirlər, ürək isə insanın bütün orqanları və hissələri ilə əlaqəlidir. Əgər ürək möhkəmlənərsə, bədənin bütün orqanları da güclənər, amma əgər ürək zəif olarsa, bütün fiziki ünsürlər də zəifliyə düçar olar.

İndi Allaha həmd olsun ki, Çikaqo və onun ətrafları Allahın rayihələrinin yayılmasının əvvəlindən möhkəm bir ürək olmuşdur. Ona görə də, ilahi kəramət və inayətlə, müəyyən əhəmiyyətli məsələlərdə o müvəffəq olmuşdur.

Birincisi: Mələkutun çağırışı lap başlanğıcdan Çikaqodan qaldırılmışdı. Bu, həqiqətən, böyük bir imtiyazdır, çünki gələcək əsrlərdə və dövrələrdə bu bir ox olacaq ki, Çikaqonun şərəfi onun ətrafında dolanacaq.

İkincisi: Bir sıra insanlar ən yüksək möhkəmlik və səbatla Allahın Sözünü irəlilətmək üçün o mübarək torpaqda ayağa qalmış və hətta indiyə kimi, ürəklərini hər bir fikirdən arındıraraq və pak edərək, Allahın təlimlərinin elanı ilə məşğuldurlar. Odur ki, Mələy’i-Əladan fasiləsiz olaraq tərif səsləri ucalır.

Üçüncüsü: Amerika səfəri zamanı Əbdül-Bəha bir neçə dəfə Çikaqodan keçdi və Allahın dostları ilə ünsiyyət etdi. Qısa bir müddətə o şəhərdə qaldı. Gecə və gündüz O, Haqqın zikri ilə məşğul oldu və insanları Allahın Mələkutuna səslədi.

Dördüncüsü: İndiki zamana qədər, Çikaqoda başladılan hər bir hərəkətin təsiri hər bir yerə və bütün istiqamətlərə yayılmışdır, necə ki ürəkdə üzə çıxan və oradan qaynaqlanan hər şey bədənin bütün orqanlarına və əzalarına təsir edir.

Beşincisi: Amerikada ilk Məşriq’ul-Əzkar Çikaqoda təsis edildi, bu şərəf və fərqin dəyəri isə sonsuzdur. Şübhəsiz ki, bu Məşriq’ul-Əzkardan minlərlə Məşriq’ul-Əzkarlar doğulacaqdır.

Eynilə də, (Çikaqoda təsis edilmiş) ümumi illik Qurultay, Star of the West-in təsis edilməsi, kitab və Lövhlərin nəşri, Amerikanın bütün hissələrində yayılması və Allahın Mələkutunun Qızıl Əsr Yubileyinin qeyd edilməsi ilə bağlı hazırda gedən hazırlıqlar. Mən ümid edirəm ki, Bu Yubiley və bu Sərgi çox yüksək mükəmməlliklə bayram ediləcək ki, birlik dünyasına ünvanlanmış “Tək Allahdan başqa Allah yoxdur və əvvəldən Peyğəmbərlərin Möhürünə qədər bütün Elçilər Tək Haqq tərəfindən göndərilmişdir!” çağırışı ucalsın; insanlıq aləminin birlik bayrağı açılsın, ümumdünya sülhünün nəğməsi şərqin və qərbin qulaqlarına yetişsin, bütün yollar təmizlənsin və düzəlsin, bütün ürəklər Allahın Mələkutuna cəzb olunsun, birlik çadırı Amerikanın zirvəsində qurulsun, Allaha məhəbbət şərqisi bütün millətləri və xalqları ehtizaza gətirsin və sevindirsin, yer üzü əbədi cənnətə çevrilsin, qara buludlar dağılsın və Həqiqət günəşi ən parlaqlıqla şəfəq saçsın.

Ey Allahın dostları! Cani-dildən çalşın ki, ürəklər arasında ülfət, məhəbbət, birlik və razılıq əldə edilsin, bütün məqsədlər bir məqsəddə qovuşsun, bütün nəğmələr bir nəğmə olsun və Müqəddəs Ruhun gücü elə yenilməz zəfər göstərsin ki, təbiət aləminin bütün qüvvələrinə qalib gəlsin. Güc vurun; sizin missiyanız təsviredilməz dərəcədə şərəflidir. Əgər sizin təşəbbüsünüz müvəffəqiyyətli olsa, Amerika, şübhəsiz, ruhani qüvvənin nəşət etdiyi bir mərkəzə çevriləcək və Allahın Mələkutunun taxtı əzəmət və cəlalının tam həşəməti ilə möhkəm bərqərar olacaq.

Bu asılılıqlar dünyası qısa bir müddət belə dəyişilməz vəziyyətdə qalmayacaq. Saniyəbəsaniyə o dəyişir və transformasiya olur. Sonda hər bir təməl çökəcək; hər bir cəlal və şəfəq nəhayətdə yox olub gedəcək, lakin Allahın Mələkutu əbədidir, səmavi hökmranlıq və əzəmət əbədi olaraq möhkəm dayanacaq. Odur ki, hikmətli şəxsin gözündə Allahın Mələkutunda həsir dünya hökumətinin taxtından daha üstündür.

Mənim gözüm və qulağım davamlı olaraq Mərkəzi ştatlara yönəlib; bəlkə bəzi mübarək ruhlardan bir təranə mənim qulağıma yetişə, o ruhlar ki, Allahın məhəbbətinin dan yerləri, müqəddəslik və paklıq üfüqünün ulduzlarıdır, o ruhlar ki, bu qaranlıq kainatı işıqlandıracaq və bu ölü dünyaya həyat verəcək. Əbdül-Bəhanın sevinci bundan asılıdır! Mən ümid edirəm ki, siz bunda müvəffəq olarsınız.

Beləliklə, son dərəcə inqita halətində olan, təbiət aləminin qüsurlarından pak olmuş, bu yerə bağlılıqdan arınmış, əbədi həyat nəfəsi ilə canlanmış o ruhlar, nurlu ürəklərlə, səmavi ruhla, huşyar olmaqla, səmavi comərdliklə, bəlağətli dil və aydın izahatla – bu cür ruhlar tələsməli və mərkəzi ştatların bütün hissələrinə səfər etməlidirlər. Hər bir şəhərdə və kənddə onlar ilahi öyüd-nəsihətlərin yayılması ilə məşğul olmalı, ruhları yönəltməli və insanlıq aləminin birliyini irəlilətməlidirlər. Onlar beynəlmiləl barış təranəsini elə bir qüvvətlə ifa etməlidirlər ki, hər bir kar eşitmə əldə etsin, hər bir sönmüş şəxs allışsın, hər bir ölü yeni həyat əldə etsin və hər bir laqeyd qəlb vəcdə gəlsin. Bu yəqindir ki, son nəticə belə olacaq.

Qoy Allahın rayihələrini yayanlar bu duanı hər səhər oxusunlar:

Ya Rəbb, mənim Allahım! Sənə tərif və şükrlər olsun ki, məni mələkutun geniş yoluna yönəltdin, izn verdin ki, bu dorğu və geniş yolda addımlayım, Sənin nurunun şəfəqlərinə baxmaqla gözümü nurlandırdın, sirlər səltənətindən müqəddəslik quşlarının nəğmələrini mənə eşitdirdin və möminlər arasında Sənin məhəbbətinlə ürəyimi cəzb etdin.

Ya Rəbb! Müqəddəs Ruhla mənə təyid ver ki, Sənin Adınla mən millətlər arasında səsimi ucaldım və bəşərin arasında Sənin səltənətinin aşkar olması müjdəsini verim.

Ya Rəbb! Mən zəifəm, Öz gücün və qüdrətinlə məni qüvvətləndir. Dilim dolaşır, izn ver Səni xatırlayım və tərifini söyləyim. Mən zəliləm, Sənin mələkutuna daxil olmağa izn verməklə məni şərəfləndir. Mən uzağam, qoy Sənin mərhəmət astanana yaxınlaşım.

Ya Rəbb! Məni şölə saçan bir çıraq eylə, parlayan bir ulduz, budaqları bütün diyarlara kölgə salan və meyvələrlə bəzənmiş mübarək bir ağac eylə. Həqiqətən, Sən Qüdrətli, Qüvvətli və İxtiyar Sahibisən.

**12**

**Qərb Ştatlarının bəhailərinə ünvanlanmış Lövh**

*15 fevral 1917-ci ildə, Əkkada, Əbudun evində,*

*Həzrət Bəhaullahın otağında nazil olmuş və*

*Birləşmiş Ştatların on bir qərb ştatının bəhailərinə*

*ünvanlanmışdır:Nyu-Meksiko, Kolorado, Arizona,*

*Nevada, Kaliforniya, Vayominq, Yuta,*

*Montana, Aydaho, Oreqon və Vaşinqton*

*Odur Allah!*

*Ey Mərhəmətlinin (Rəhmanın) dostları və kənizləri,*

*Mələkutun seçilmişləri:*

Mübarək Kaliforniya ştatı Müqəddəs Torpağa, yəni Fələstin ölkəsinə çox bənzəyir. Hava son dərəcə mülayim, düzləri çox genişdir və Fələstinin meyvələri kimi o ştatın da meyvələri son dərəcə təravətli və ləzzətlidir. Əbdül-Bəha o ştatlara səfər edərkən və səyahətə çıxarkən, O sanki özünü Fələstində hiss etdi, çünki hər bir nöqteyi-nəzərdən, bu iki ölkə və iki dövlət arasında mükəmməl bir oxşarlıq vardı. Hətta Sakit Okeanın sahilləri belə, bəzi cəhətlərdən, Müqəddəs Torpağın sahillərini xatırladır – hətta Müqəddəs Torpağın florası belə bu sahillərdə bitir – bunun öyrənilməsi isə xeyli söhbət və heyrətə yol açdı.

Eynilə də, Kaliforniyada və digər qərb ştatlarında təbiət dünyasının insanın ağlını çaşdıran ecazkar mənzərələri, aşkardır. Uca dağlar, dərin dərələr, böyük və əzəmətli şəlalələr və nəhəng ağaclar hər tərəfdə görünür, onun torpağı isə son dərəcə münbit və zəngindir. O mübarək ştat Müqəddəs Torpaq kimidir və o zona və o ölkə həzz verici cənnətdir və bir çox cəhətlərdən Fələstinlə eynidir. İndi ki təbii oxşarlıqlar vardır, o zaman səmavi oxşarlıqların da əldə edilmsi vacibdir.

İlahi izlərin nurları Fələstində açıq görünür. İsrail Peyğəmbərlərinin əksəriyyəti Allahın Mələkutunun çağırışını bu müqəddəs torpaqda qaldırmışlar. Ruhani təlimlərin yayılması ilə ruhani qəlbli insanların burunları ətirlənmişdir, nurlu ruhların gözləri aydınlanmışdır, qulaqlar bu nəğmələrlə ehtizaza gəlmişdir, ürəklər Allahın Mələkutunun könül təravətləndirən nəsimlərindən əbədi həyat əldə etmiş və Həqiqət Günəşinin şəfəqlərindən son dərəcə parlaqlıq almışdır. Sonra işıq bu diyardan Avropaya, Amerikaya, Asiyaya, Afrika və Avstraliyaya yayılmışdır.

İndi Kaliforniya və digər qərb ştatları Müqəddəs Torpaqla ən ideal bir səviyyədə bənzərlik əldə etməli və o ştatdan və o bölgədən Müqəddəs Ruhun nəfəsi Amerika və Avropanın bütün yerlərinə nüfuz etməlidir ki, Allahın Mələkutunun nidası bütün qulaqları ehtizaza gətirib sevindirsin, ilahi prinsiplər yeni həyat bəxş etsin, müxtəlif qruplar bir qrup olsun, fərqli fikirlər aradan getsin və vahid, misilsiz bir mərkəz ətrafında dolansın, Amerikanın şərqi və qərbi bir-birisini qucaqlasın, insanlıq aləminin birlik himni bütün insan övladlarına yeni həyat əta etsin, ümumdünya sülhü öz çadırını Amerikanın zirvəsində qursun; beləliklə, Avropa və Afrika Müqəddəs Ruhun nəfəsi ilə dirçəlsin, bu dünya başqa bir dünyaya çevrilsin, cəmiyyət yeni bir ehtizaza yetişsin, Kaliforniya və digər qərb ştatlarında təbiət dünyasının heyranedici mənzərələri aşkar və açıq olduğu kimi, Allahın Mələkutunun böyük əlamətləri də üzə çıxsın ki, bədən ruha uyğun olsun, zahiri aləm batini aləmin rəmzi olsun, yerin güzgüsü göyün mənəvi məziyyətlərini əks etdirərək Mələkutun güzgüsünə çevrilsin.

Mənim o yerlərə səfərlərim və səyahətim zamanı mən təbiətin, bağların və çayların əsrarəngiz səhnələrini və gözəl mənzərələrini gördüm, milli parklar və ümumi konklavlar; biyabanlar, düzlər, çəmənlər və çöllər; və o zonanın taxıl və meyvələri mənim diqqətimi xeyli dərəcədə cəlb etdi; hətta bu günə qədər onlar mənim yadımdadır.

Mən xüsusilə, San Fransisko və Oklanddakı görüşlərdən, Los Ancelesdəki yığıncaqlardan və başqa ştatlardan gəlmiş inananlardan məmnun oldum. Onların üzləri mənim yaddaşımdan keçdikcə, on an sonsuz bir şadlıq yaşayıram.

Ona görə də mən ümid edirəm ki, ilahi təlimlər günəş şüaları kimi bütün qərb ştatlarına nüfuz edər, Quranın mübarək ayəsi: “Bu gözəl bir şəhərdir, Allah isə Bağışlayandır”1(Quran 34:15) – gerçəkləşər. Eynilə də, başqa bir Quran ayəsinin – “Məgər siz o yerə səfər etmirsinizmi?”2(Quran 30:9, 40:82, 47:10) və daha bir ayənin – “Allahın Mərhəmətinin izlərinə baxın!”3(Quran 30:50) – mənası ən yüksək parlaqlığı ilə üzə çıxar.

Allaha həmd olsun ki, ilahi kəramət və inayətlə o diyarda xidmət meydanı genişdir, ağıllar yüksək dərəcədə dərrakəli və mütərəqqidir, elm və incəsənət inkişaf edir, ürəklər güzgü kimi son dərəcə pak və şəffafdır, Allahın dostları mükəmməl bir şəkildə cəzb olunmuşlar. Ona görə də ümidvaram ki, təbliğ görüşləri təşkil və təsis ediləcək, Allahın rayihələrinin yayılması üçün şəhərlərə, hətta kəndlərə hikmətli mübəlliğlər göndəriləcəkdir.

Əmrin mübəlliğləri səmavi, rəbbani və nur saçan olmalıdırlar. Onlar ruh təcəssümü, ağıl mücəssəməsi olmalı, ən yüksək mətanət, dəyanət və fədakarlıqla xidmətə qalxmalıdırlar. Onlar səyahətlərində yemək və geyimə bağlanmamalıdırlar. Onlar fikirlərini Allahın Mələkutunun feyzlərində cəmləşdirməli və Müqddəs Ruhun təyidlərini diləməlidirlər. İlahi qüvvə ilə, ruhani cazibə ilə, ilahi müjdələr və səmavi müqəddəsliklə onlar burunları Əbha Cənnətinin rayihələri ilə ətirləndirməlidirlər.

Aşağıdakı dua onlar tərəfindən gündəlik oxunmalıdır:

Ey Allah! Ey Allah! Bu qanadı sınıq bir quşdur və onun uçuşu çox zəifdir, ona elə kömək et ki, firavanlıq və xilas zirvəsinə uça bilsin, sonsuz fəza boyunca onun yolunu ən yüksək sevinc və şadlıqla qanadlandır, Sənin Ən Uca Adınla onun nəğmələrini bütün diyarlarda yüksəlt, qulaqları onun səsilə sevindir, gözləri hidayət nişanələrini görməklə işıqlandır.

Ya Rəbb! Mən yalnızam, tək və kimsəsizəm. Səndən başqa mənim dayağım yoxdur, Səndən qeyri mənim köməyim yoxdur, Səndən savayı mənim yardımım yoxdur. Sənə xidmətimdə mənə təyid ver, məlakələrinin qoşunu ilə mənə yardım et, Sözünü ucaltmaqda məni qalib et və izn ver ki, yaratdıqların arasında Sənin hikmətini söyləyim. Həqiqətən, Sən zəiflərə kömək edən, gücsüzləri himayə edənsən və həqiqətən, Sən Qüvvətli, Qüdrətli və İxtiyar Sahibisən.

**13**

**Kanada və Qrenlandiya Bəhailərinə ünvanlanmış Lövh**

*21 fevral 1917-ci ildə, Əkkada, Əbudun evində,*

*Həzrət Bəhaullahın otağında nazil olmuş, Kanada - Nyufaundlend, Prins Edvard Adası, Nova Skotia, Nyu Brunsvik, Kvebek, Saskaçevan, Manitoba, Ontario, Alberta, Britaniya Kolumbiyası, Yukon, Makenzi, Kivatin, Unqava, Franklin Adaları – və Qrenlandiya bəhailərinə ünvanlanmışdır.*

*Odur Allah!*

*Ey mehriban dostlar və Mərhəmətlinin kənizləri:*

Ulu Quranda Allah buyurur: “Sən Rəhmanın yaratdıqlarında heç bir uyğunsuzluq görməzsən.”1 (Quran 67:3) Başqa sözlə, O buyurur: İdeal mövqedən, Allahın yaratdıqları arasında heç bir fərq yoxdur, çünki onların hamısı Onun tərəfindən yaradılmışdır. Yuxarıdakı şərtə əsaslanaraq belə bir qənaət hasil edilir ki, ölkələr arasında heç bir fərq yoxdur. Lakin Kanada Səltənətinin gələcəyi çox böyükdür, onunla bağlı olan hadisələr isə sonsuz möhtəşəmdir. O inayət nəzərinin obyekti olacaq və Əbhanın nemətlərini parladacaq.

Əbdül-Bəha o Səltənətə səfəri və qısa bir müddət orada qaldığı müddətdə son dərəcə sevinc əldə etdi. Mən yola düşməzdən öncə mənə çoxları xəbərdarlıq edib deyirdilər ki, Monreala getməyim, oranın sakinlərinin əksəriyyəti katoliklərdir, onlar çox fanatikdirlər, deyirdilər ki, onlar təqlid dəryasında batıblar, onlarda Allahın Mələkutunun çağırışını eşitmək qabiliyyəti yoxdur, kor-koranə təəssübkeşlik onların gözlərini o qədər bağlayıb ki, bu onları Ən Böyük Hidayətin əlamətlərini görməyə qoymur, ehkamlar ürəklərə tamamilə hakim kəsilib və gerçəklik üçün bir yer buraxmayıb. Onlar sübut etmək istəyirdilər ki, əgər Həqiqət Günəşi bütün Səltənət boyunca mükəmməl şəfəqlərlə parlasa belə, mövhumatın qaranlıq, qatı buludları üfüqü elə qaraldıb ki, kiminsə onun şüalarını görmək imkanı yoxdur.

Amma o hekayələr Əbdül-Bəhanın qətiyyətinə heç bir təsir göstərmədi. O, Allaha təvəkkül edərək, üzünü Monreala tutdu. O, şəhərə daxil olanda bütün qapıları açıq gördü, ürəklərin son dərəcə həssas olduğuna və Allahın Mələkutunun ruhani qüdrətinin bütün maneələri və əngəlləri aradan qaldırdığına şahid oldu. O səltənətin kilsə və yığıncaqlarında O, insanları yüksək nəşə ilə Allahın Mələkutuna səslədi və ilahi qüdrətin əli ilə sulanacaq toxumlar səpdi. Şübhəsiz, o toxumlar cücərəcək, yaşıllaşıb sünbülləyəcək və bol məhsul yığılacaq. İlahi prinsiplərin yayılması qarşısında O heç bir müxalif və düşmənçilik görmədi. Onun o şəhərdə görüşdüyü möminlər son dərəcə ruhani idilər və Allahın rayihələrinə cəlb olunmuşdular. O şahidi oldu ki, Allahın kənizi xanım Maksvelin səyləri ilə o Səltənətdə Mələkutun bir sıra oğul və qızları bir yerə toplaşmış və bir-biriləri ilə ünsiyyət edir, bu nəşəli ehtizazı günbəgün artırırlar. Orada qısa müddətdə qalmağım cəmi bir neçə günlə məhdudlaşırdı, lakin gələcəkdə bunun nəticələri tükənməzdir. Əkinçi xam torpaq əldə edəndə, qısa bir zamanda o böyük bir sahəni becərməyə başlayır. Ona görə də mən ümid edirəm ki, Monreal gələcəkdə, elə hərəkətə gələcək ki, Mələkutun təranəsi o Səltənətdən dünyanın hər yerinə yayılacaq, Müqəddəs Ruhun nəfəsi o mərkəzdən Amerikanın şərqinə və qərbinə yayılacaq.

Ey Allahın inananları! Sayınızın azlığından narahat olmayın, nə də inanmayan dünyanın say çoxluğundan sıxılın. Beş ədəd buğda toxumu səmavi bərəkətlə dolar, min ton alaqotu isə heç bir bəhrə və ya səmərə verməz. Bir bar ağacı cəmiyyətin həyatı üçün faydalı olar, min barsız meşə ağacı heç bir meyvə verməz. Çöl daşlarla doludur, amma qiymətli daş nadir halda tapılır. Bircə mirvari minlərlə qum səhrasından yaxşıdır, xüsusilə, o mirvari ilahidən bərəkət alıb yüksək dəyərə malik olanda. Bundan tezliklə minlərlə digər mirvarilər doğulacaq. O mirvari çay daşları ilə ünsiyyət edib yaxınlaşanda, onlar da mirvariyə çevrilir.

Mən yenə də təkrar edirəm ki, Kanadanın gələcəyi, istər maddi, istərsə də ruhani cəhətdən olsun, çox böyükdür. Mədəniyyət və azadlıq günbəgün artacaq. Mələkutun buludları burada əkilmiş hidayət toxumlarını sulayacaq. Odur ki, dincəlməyin. Sakitlik axtarmayın, bu müvəqqəti dünyanın cah-cəlalına könül verməyin, özünüzü hər bir bağlılıqdan azad edin, cani-dildən çalışın ki, Allahın Mələkutunda möhkəm yer tutasınız. Günbəgün daha nurani olun. Birlik astanasına daha və daha da yaxınlaşın. Ruhani lütfləri açanlar və sonsuz işıqlara dan yeri olun. Mükmündürsə, Kanadanın başqa yerlərinə mübəlliğlər göndərin; Eynilə də, Qrenlandiyaya və eskimosların yurduna mübəlliğlər göndərin.

Mübəlliğlərə gəldikdə isə, onlar köhnə libaslarını tamamilə çıxarıb atmalı və yeni libas geyinməlidirlər. Məsihin bəyanına uyğun olaraq, onlar yenidən doğulma məqamına yetişməlidirlər – yəni necə ki əvvəlcə analarının bətnindən doğulmuşdular, indi isə təbiət dünyasının bətnindən doğulmalıdırlar. Onlar indi necə ki, bətn dünyasındakı yaşamlarından tamamilə xəbərsizdirlər, o cür də, təbiət dünyasının qüsurlarını tamamilə unutmalıdırlar. Onlar həyat suyu, Allaha məhəbbətin atəşi və Müqəddəs Ruhun nəfəsi ilə vəftiz olunmalıdırlar; az qidaya qane olmalı, lakin səmavi süfrədən çox pay götürməlidirlər. Onlar tamah və hərislikdən uzaqlaşmalı və ruhla dolmalıdırlar. Pak nəfəslərinin təsiri ilə onlar daşı parlaq yaquta, sədəfi mirvariyə çevirməlidirlər. Bahar yağmuru kimi, qara torpağı gülşənə və bağa döndərməlidirlər. Onlar kora görmə, kara eşitmə verməli, sönmüşü yandırıb alışdırmalı, ölünü isə diriltməlidirlər.

Sizə salam və tərif olsun!

Təriflər olsun Sənə, Ey mənim Allahım! Bunlar Sənin o bəndələrindir ki, Sənin rəhmani rayihələrinə cəzb olunublar, Sənin təkliyinin ağacında yanan atəşlə alovlanıblar, o kəslərdir ki, Sənin vahidlik Turunda şölə saçan nurun şəfəqlərinə baxmaqla gözləri işıqlanıb.

Ya Rəbb! Onların dillərini azad et ki, Sənin insanların arasında Səni zikr etsinlər, fəzlin və inayətinlə onlara imkan ver ki, Səni tərif etsinlər, Öz mələklərinin qoşunu ilə onlara yardım et, Sənə xidmətdə onların qurşağını bərkit, Sənin xilqətin arasında onları hidayət nişanələri eylə.

Həqiqətən, Sən Ən Qüvvətlisən, Ən Ucasan, Həmişə Bağışlayan, Ən Mərhəmətlisən.

Allahın rayihələrini yayanlar bu duanı hər səhər oxumalıdırlar:

Ey Allah, mənim Allahım! Sən bu zəif kimsəni görürsən ki, səmavi qüvvə üçün yalvarır, bu fəqir varlığı görürsən ki, əbədi həyat çeşməsi diləyir, bu xəstəni görürsən ki, Sənin sonsuz mərhəmətindən vəd etdiyin şəfanı diləyir, o mərhəmət ki, Sən onu Özünün göydəki məlakutunda seçilmiş bəndələrərinə qismət etmisən.

Ya Rəbb! Mənim Səndən başqa köməyim, Səndən özgə pənahım, Səndən qeyri dayağım yoxdur. Öz mələklərinlə mənə kömək eylə ki, Sənin müqəddəs rayihələrini saçım və Sənin insanlarından seçilmişlər arasında Sənin təlimlərini yayım.

İlahi! İzn ver, Səndən başqa hər şeydən inqita edim, Sənin kəramət ətəyindən möhkəm yapışım, büsbütün Sənin Dininə bağlanım, Sənin məhəbbətində möhkəm və səbatlı qalım və Kitabında yazdıqlarına əməl edim.

Həqiqətən, Sən Qüvvətli, Qüdrətli və Qadirsən.

**14**

**Birləşmiş Ştatlar və Kanada bəhailərinə ünvanlanmış Lövh**

*8 mart 1917-ci ildə, Həzrət Əbdül-Bəhanın Hayfadakı*

*evində, yay mənzilində (İsmayıl Ağanın otağında)*

*nazil olmuş və Birləşmiş Ştatların və*

*Kanadanın bəhailərinə ünvanlanmışdır:*

*Odur Allah!*

*Ey səmavi ruhlar, Mələkutun oğul və qızları:*

Allah Quranda buyurur: “Hamılıqla Allahın İpinə möhkəm sarılın və parçalanmayın!.”1 (Quran 3:103)

Asılılıqlar dünyasında insan övladları arasında ülfət və birliyə kömək edən çoxlu kollektiv mərkəzlər var. Məsələn, vətənpərvərlik kollektiv mərkəzdir; milliyyətçilik kollektiv mərkəzdir; maraqların ümumiliyi kollektiv mərkəzdir; siyasi ittifaq kollektiv mərkəzdir; idealların birliyi kollektiv mərkəzdir, insanlıq aləminin rifahı isə kollektiv mərkəzlərin təşkil olunmasından və inkişafından asılıdır. Bununla belə, yuxarıdakı bütün təsisatlar, gerçəklikdə, maddədir, cövhər deyil, təsadüfidir, əbədi deyil – müvəqqətidir, daimi deyil. Böyük inqilablar və çevrilişlərin baş verməsi ilə bütün bu kollektiv mərkəzlər silinib atılır. Lakin Mələkutun təsisatları və ilahi prinsipləri təcəssüm etdirən Kollektiv Mərkəz əbədi Kollektiv Mərkəzdir. O şərqlə qərb arasında əlaqələr qurur, insanlıq aləminin birliyini təşkil edir və ixtilafların təməlini dağıdır. O digər bütün kollektiv mərkəzləri üstələyir və onları əhatə edir. Günəşin şüaları kimi, o, bütün diyarları sarmış qaranlığı qovur, ideal həyat əta edir və ilahi nurlanmanın parlamasına səbəb olur. Müqəddəs Ruhun nəfəsi ilə o möcüzələr törədir; şərq və qərb bir-birini qucaqlayır, şimal və cənub yaxınlaşır və dost olur, zidd və müxalif fikirlər yox olur, antaqonist məqsədlər tərk edilir, yaşayış uğrunda mübarizə qanunu aradan qaldırılır, insanlıq aləminin birliyi çadırı yer kürəsinin zirvəsində qurulur və kölgəsini bütün insan nəslinin üzərinə salır. Bu səbəbdən də, gerçək Kollektiv Mərkəz ilahi təlimlərin toplusudur ki, bütün dərəcələri əhatə edir, bütün universal qanunları və insanlığın zəruri qanunlarını ehtiva edir.

Baxın! Şərqin və qərbin insanları bir-birilərinə son dərəcə yad idilər. İndi onlar necə yüksək bir dərəcədə bir-biriləri ilə tanışdırlar və birləşmişlər. İran sakinləri uzaq Amerika ölkələrindən nə qədər uzaqdırlar! İndi baxın ki, səmavi qüvvənin təsiri necə böyük olmuşdur ki, minlərlə mil məsafə bir addım olmuşdur! Yaxınlığı və ya oxşarlığı olmayan nə qədər müxtəlif millətlər bu ilahi qüdrətin vasitəsilə birləşmiş və razılıq əldə etmişlər! Həqiqətən də, qüdrət keçmişdə də, gələcəkdə də Allah məxsusdur! Və həqiqətən, Allah hər şeydən qüvvətlidir.

Bağçanın güllərinə baxın. Növünə, rənginə, formasına və şəklinə görə fərqlənsələr də, onlar bir çeşmənin suyu ilə təravətləndiyindən, bir küləyin əsintisindən canlandığından, bir günəşin şüaları ilə dirçəldiyindən, bu müxtəlflik onların cazibəsini artırır və gözəlliklərinə gözəllik qatır. O bağın gülləri və bitkiləri, yarpaq və çiçəkləri, meyvə və budaqları, ağacları eyni bir forma və rəngdə olsaydı, bu, göz üçün nə qədər yeknəsək olardı. Rəng çalarlarının, forma və şəkillərin müxtəlifliyi bağı zənginləşdirir və bəzəyir, onun füsunkarlığını artırır. Eynilə də, müxtəlif formalı fikirlər, temperament və xasiyyətlər, bir mərkəzi strukturun qüvvət və təsir dairəsinə gətiriləndə insan kamilliklərinin gözəlliyi və ehtişamı üzə çıxacaq və aşkar olacaq. Hər bir şeyi idarə edən və hər bir şeyin mahiyyətindən üsün olan Allah Sözünün qüdrətindən başqa heç nə insan övladının müxtəlif fikirlərini, arzularını, ideya və inamlarını ahəngdar etməyə qadir deyil.

Ona görə də, bütün Amerika boyunca Allahın möminləri ilahi qüvvət vasitəsilə səmavi təlimlərin yayılma və insanlığın birliyinin bərqərar olma səbəbi olmalıdırlar. Möhtərəm ruhların hər biri bütün Amerikanın üzərindən həyat nəfəsi əsdirməklə, insanlara yeni ruh verməklə, onları Allaha məhəbbət atəşi və Müqəddəs Ruhun nəfəsi ilə vəftiz edərək ayağa qalxmalıdırlar ki, ikinci doğuş baş versin. Zira bu, İncildə yazılmışdır: “Bədəndən doğulan bədəndir; Ruhdan doğulan isə ruhdur.”2(İncil,Yəhya, 3:6)

Ona görə də, ey Allahın Birləşmiş Ştatlarda və Kanadadakı möminləri! Möhtərəm şəxsləri seçin ya da özləri, dünyanın rahatlığı və dincliyindən ayrılıb qalxsınlar və Alyaskaya, Meksika Respublikasına, Meksikanın cənubundakı Qvatemala, Honduras, Salvador, Nikaraqua, Kosta-Rika, Panama və Beliz kimi Mərkəzi Amerika respublikalarına, və Argentina, Uruqvay, Paraqvay, Braziliya, Fransa Qvianası, Danimarka Qvianası, Britaniya Qvianası, Venesuela, Ekvador, Peru, Boliviya və Çili kimi böyük Cənubi Amerika respublikaları boyunca, habelə, Kuba, Haiti, Puerto Riko, Yamayka və Santo-Dominqo kimi Vest-Hind adalarına; Kiçik Antil adaları qrupuna, Baham və Bermud adalarına; eyni cür də Trinidad, Folklend Adaları, Qalapaqos Adaları, Xuan Fernandez və Tobaqo kimi Cənubi Amerikanın şərq, qərb və şimal adlarına mühacirət etsinlər. Xüsusilə, Braziliyanın şərq sahilində yerləşən Bahia şəhərinə səfər edin. Çünki keçən illərdə bu şəhərə BAHİA adı verilmişdir, buna şübhə ola bilməz ki, bu, Müqəddəs Ruhun ilhamı ilə olmuşdur.

Buna görə də, Allahın möminləri ən yüksək səy qoymalı, o diyarlar boyunca ilahi nəğmələri ucaltmalı, səmavi təlimləri elan etməli, hamının üzərindən həyat nəfəsi əsdirməlidirlər ki, o respublikalar Həqiqət Günəşinin şəfəqləri və təcəlliləri ilə elə nurlansınlar ki, bütün ölkələrin tərif və təqdir obyektlərinə çevrilsinlər. Eynilə də, siz Panama Respublikasına önəm verməlisiniz, çünki o nöqtədə şərq və qərb Panama kanalı vasitəsilə birləşir və o, iki böyük okeanın arasında yerləşmişdir. O yer gələcəkdə çox mühüm olacaqdır. Elə ki təlimlər orada bərqərar oldu, o, şərqi və qərbi, şimalı və cənubu birləşdirəcəkdir.

Ona görə də, məqsəd pak olmalıdır, səy isə nəcib və uca olmalıdır ki, siz insanlıq aləminin ürəkləri arasında yaxınlıq yarada biləsiniz. Bu şanlı məqsəd müqəddəs dinlərin təməlində dayanan ilahi təlimlərin yayılmasından başqa heç nə ilə gerçəkləşə bilməz.

Baxın, Allahın dinləri insanlıq aləminə necə xidmət etmişdir! Tövratın dini necə İsrail xalqının şan-şöhrətinə, tərəqqisinə kömək etmişdir! Zati-müqəddəsləri Məsihin Müqəddəs Ruhunun nəfəsi ayrılmış icmaların və savaşan ailələrin arasında necə yaxınlıq və birlik yaratmışdır! Zati-müqəddəsləri Məhəmmədin müqəddəs gücü Ərəb yarımadasının ədavət aparan taryfalarını və müxtəlif ailələrini birləşdirmək və barışdırmaqda necə bir vasitə oldu, o dərəcədə ki, min tayfa bir tayfada birləşdi; ixtilaf və çəkişməyə son qoyuldu; onların hamısı vəhdətdə və razılıq içində mədəniyyət və təməddün işinin irəlilədilməsi üçün çalışdılar və beləliklə, tənəzzülün ən aşağı dərəcəsindən qurtuldular və əbədi şərəf zirvələrinə uçdular! Bu asılılıqlar dünyasında bundan da böyük bir Kollektiv Mərkəz tapmaq mümkündürmü? Bu ilahi Kollektiv Mərkəzlə müqayisədə, milli kollektiv mərkəz, vətənpərvərlik kollektiv mərkəzi, siyasi kollektiv mərkəzi, mədəni və intellektual kollektiv mərkəzləri bir uşaq oyunu kimidir!

İndi siz çalışın ki, müqəddəs dinlərin Kollektiv Mərkəzi – bütün Peyğəmbərlər onu təlqin etmək üçün gəlmişlər və bu, ilahi təlimlərin ruhundan başqa heç nə deyil – Amerikanın hər tərəfində yayılsın ki, sizlərin hər biriniz həqiqət üfüqündən dan ulduzu kimi parlayasınız, ilahi nurlanma təbiətin qaranlığına qalib gəlsin və insanlıq aləmi nurlanmış olsun. Ən möhtəşəm iş budur! Əgər siz bu işdə müvəffəq olsanız, bu dünya başqa bir dünyaya çevriləcək, yer üzü heyranedici bir cənnət olacaq, əbədi təsisatlar qurulacaq.

Müxtəlif yerlərə təbliğə gedənlər, qoy bu münacatı dağın başında, səhrada, quruda və dənizdə oxusun.

İlahi! İlahi! Sənin yaratdıqların qarşısında mənim zəifliyimi, təvazökarlığımı və mütiliyimi görürsən, bununla belə, Sənə etibar etmişəm. Sənin qüvvət və qüdrətinə təvəkkül edərək, Sənin təlimlərini Sənin güclü bəndələrin arasında yaymaq üçün ayağa qalxmışam.

Ya Rəbb! Mən qanadı sınmış bir quşam və Sənin sonsuz fəzanda uçmaq istəyirəm. Sənin inayət və fəzlin, Sənin təyid və yardımın olmasa, mən bunu necə edə bilərəm.

Ya Rəbb! Mənim zəifliyimə acı, Öz qüvvətinlə məni gücləndir. Ya Rəbb! Mənim acizliyimə yazığın gəlsin, Özünün qüdrət və əzəmətinlə mənə yardım eylə.

Ya Rəbb! Müqəddəs Ruhun nəfəsi ən zəif varlığa kömək etsə, o can atdığı hər şeyə çatar və arzu etdiyi hər şeyi əldə edər. Həqiqətən, Sən Öz bəndələrinə keçmişdə kömək etmisən, onlar Sənin məxluqlarının ən zəifi, bəndələrinin ən fəqiri və yer üzündə nə vaxtsa yaşayanlardan ən önəmsizləri olsa belə, Sənin iznin və qüdrətinlə Sənin insanlarının ən şərəflisindən və bəşərin ən nəcibindən də üstün olmuşlar. Əvvəllər onlar kəpənək idilərsə, indi Sənin bəxşiş və mərhəmətinlə sultan şahini oldular, əvvəllər kiçik çay idilərsə, indi dənizlər oldular. Sənin ən böyük lütfünlə, onlar hidayət üfüqündən parlayan ulduzlar, əbədiyyət gülşənində oxuyan quşlar, elm və hikmət meşələrində nərə çəkən aslan və həyat dəryasında üzən balıqlar oldular.

Həqiqətən, Sən Şəfqətli, Qüdrətli, Əzəmətli və Rəhmlilərin Rəhmlisisən.